text:
Oranjestad,
Procurador General Deutekom a bisa: “Ibis ta un caso hopi serio y ta haya cu mester haya Paul Croes culpabel.”
E la mustra riba e impacto cu e caso IBIS tin riba e comunidad di Aruba. Caso Ibis ta envolvi 30 persona.
Segun Procurador General, Paul Croes a actua corupto y tabata tin un grupo di persona cu e tabata traha cun’e.
Segun Procurador General “DPL no por a haci su trabou bon, pasobra minister tabata tuma decision. Dimas no por a cumpli cu su maneho, pasobra minister tambe tabata meti. Paul Croes tabata responsabel pa labor y a viola e maneho di labor.”
Den e constitucion di nos pais ta para bon cla kiko un minister por haci y tambe kiko e no por haci. Paul Croes a huramenta dilanti Gobernador cu e no lo tuma nada di regalo for di niun persona pa haci fabor. Paul a wordo cumpra na gran escala.
Paul Croes a lanta e fundacion Excelence y tabata ricibi donacionnan for di hendenan cu tabata tin mester di permiso of dispensacion pa trahadonan di exterior.
Tin 11 caso caminda tin prueba cu companianan cu a paga of a duna Paul Croes regalo, a cambio di reglamento di permiso of dispensacion, esaki pa asina nan haya hende di exterior pa traha pa nan.
DPL tabata hiba un maneho pa percura pa nos hendenan local haya of tin trabou y pa por a emplea un persona di exterior nan mester haci un peticion. Paul Croes tabata haya placa for di tramitadornan di permiso, kendenan tabata regla permiso pa trahadonan di exterior. Nan tabata cobra y paga Paul Croes.
Tambe a menciona supermercadonan Chines cu a haci un of mas peticion pa permiso y cu Sr. Paul Croes a bay na e supermercadonan aki pa haya bebidanan a cambio. Paul a dispensa permisonan cu DPL a desaproba. Tambe tin un combersacionnan cu a wordo scucha, unda Paul Croes ta papia cu e comerciantenan pa sea placa of bebidanan alcoholico, a cambio e la priminti nan di regla permiso pa e extranheronan.
Simon cu tabata traha pa chinesnan a declara cu e tabata yama Paul pa regla permisonan y cu e tabata percura pa e chinesnan duna cahanan di alcohol y placa pa Paul su campanja.
Robbio Di Vecchia a cumpra Paul Croes, door di ofrece airconan. Den corte di prome instancia, Di Vecchia a wordo declara liber, pero Procurador General ta hay’e culpabel. E la mustra cu Di Vecchia mes a papia cu e tin un ingeniero tecnico di exterior cu mester haya permiso. E ta haya cu e combersacion entre Paul y Di Vecchia ta mustra cu e papiamento tocante airco ta relaciona cu e permiso pa su ingeniero tecnico.
Tambe mustra cu ta Excelence a paga pa e arico caminda Di Vecchia a duna un discuento di mas di 2 mil florin. Procurador General ta exigi 40 ora di trabou comunitario, 2 siman di castigo di prison condicional y 2 aña di prueba of 20 dia di prison.
Martinus tabata tin yamadanan telefonicio relaciona cu cumpramento di caarchinan pa e Concierto di Speranza di AVP y a papia tambe di permiso, a pidi pa declara su Martinus liber.
Procurado General a pidi pa condena sr. Wever cu 5 mil florin di cual 2500 florin ta condicional y tambe cu 3 aña di prueba. Wever a haci donacion na Excelence. Wever a haci esaki pasobra e tabata tin mester di permiso pa su trahadonan di exterior. Procurado General ta haya cu e la paga pa asina por ta sigur cu Paul lo bay yuda cu esaki.
Tambe tabatin companianan cu tabata prepara permiso pa extranheronan caminda ta cobra y paga Paul Croes.
Companianan Bashaca y Ranger Security tabata haci esaki via Feliciana. Autoridad a haya durante un entrada hudicial na cas di Feliciana, envelopnan cu sumanan di placa pa Paul Croes cu ta varia entre 1500 pa 3 mil tur pa reglamento di permiso.


c: text/html

text:
PIN: parse ku ta burt pa kòrta den kuido! Gobièrnu Pisas ta pasa kuchu den kuido ignorando prevenshon totalmente.
PIN: parse ku ta burt pa kòrta den kuido!
Gobièrnu Pisas ta pasa kuchu den kuido ignorando prevenshon totalmente.
Willemstad — Asombrá Partido PIN a tuma nota ku Gobièrnu Pisas lo baha nivel di kuido. Den e medidanan akordá pa Konseho di Minister dia 30 di yüli último, na lugá di wak unda tin ekseso di uzo òf ganashi den e kandena di salubridat, riba komando di sr. Knops, gobièrnu Pisas a disidí di kòrta direktamente den e kalidat i kantidat di kuido ku komunidat por disponé di dje. Loke ta hasi e asuntu mas grave ta ku e lista largu di medida ningun kaminda no ta menshoná prevenshon. Esaki ta bin riba e hecho ku e gobièrnu aktual ta atendiendo ku COVID na un manera lalilali, peligrando kuido di hospital.
Remarkabel
Minister Silvania a habri afó kontra ekspertonan su idea pa gradualmente eliminá e bono di pasku pa kobradónan di AOV. Sinembargo ta parse ku sr. Silvania i sobra ministernan ta di akuerdo ku e sobrá konsehonan dje mes ekspertonan ei. Konsehonan ku kada un riba nan mes ta kòrta drastikamente den e kantidat i kalidat di kuido ku Ma Yeye mester di dje.
Sin ningun debate públiko òf interkambio ku parlamentu, gobièrnu Pisas ta kòrta di forma indeskriminá un èkstra 10 % (ke men e rekorte ta bira total 20%) den AOV di esnan ku ta biba afó i asina ta ignorá e sentensia di Korte di Hustisia di 1 di mart 2021. Tambe a disidí entre otro ku lo stòp di paga pa transplante di kurason, pulmon i higra. Tur esaki siendo ku ta bon konosí ku nos pais tin un dje sifranan mas haltu di malesa ku ta afektá kurason, pulmon i higra.
Tambe lo redusí ayudo ku fisioterapia i artikulonan ortopédiko i mea di sosten. Tur esaki siendo ku gobièrnu sa bon bon ku, kousá pe sobrepeso haltu den nos pais kombiná ku embehesimentu, e nesesidat di e tipo di yudansa aki ta birando mas grandi dia pa dia. Si pone e medidanan aki huntu ku e manera erátiko ku ta atendiendo COVID, Partido PIN ta haña e impreshon ku gobièrnu Pisas ke laga esnan mas debil pa nan kuenta.
PIN lo por tabatin komprenshon si e gobièrnu aki lo a kompañá su medidanan ku un programa di prevenshon agresivo manera eks minister Camelia-Römer a inisiá. Sinembargo ta parse ku e komando di sr. Knops i minister di Finansas sr. Silvania ta e uniko kompas ku gobièrnu Pisas konosé.
Kosmétika
Ta di lamentá ku gobièrnu Pisas ta hunga un wega di kosmétika inefektivo kargando empresanan ku tur gastu di 3 dia adishonal di ríesgo propio pe trahado den kaso di malesa. Meskos ta konta tambe ku movementu di e gastunan di tèstnan sikológiko estudiantil pe ministerio di edukashon.
Burt pa hacha
Al final, banda di tur e efektonan negativo riba kuido i aktividat ekonómiko, pa PIN ta inkomprendibel ku mientras parlamentu i gobièrnu a diskutí te den oranan di marduga grandi riba redukshon solamente temporal di nan salario, awe trankilamente e mes gobièrnu Pisas ta planeá pa redusí salario di e trahadónan den kuido permanentemente ku 12,5%.
Ora PIN tabatin e responsabilidat pa GMN, su minister Camelia-Römer a skohé pa tuma medida riba e skoudernan mas hanchu. Esei ta un plan B! No medidanan ku ta kibra lomba di pueblo i trahadó. Den e kaso aki e esküs ku ta Hulanda ta imponé no ta konta pasó ta esnan den gobièrnu aktual a insistí ku lo pone landenpakket i COHO un banda. Ta parse ku ‘burt pa pueblo’ a bira ‘burt pa hacha’.

robotstxt: allowed

filter: keep


text:
E muchanan tin e ora ey e edad di diesdos aña of mas. Tin scol publico y scol particular cu ta ofrece enseñansa secundario. Dienst Publieke Scholen (DPS) ta dirigi y ta encarga cu administracion di e scolnan publico. E otro directivanan di scol ta encarga cu e scolnan particular. Gobierno ta subsidia mayoria directiva di scol. Pa por ricibi subsidio di gobierno un scol mester cumpli cu e rekisitonan describi den e ley ariba menciona.
Na Aruba nos conoce cuater tipo di Enseñansa Secundario:
Enseñansa Secundario riba tereno profesional:
- Educacion Profesional Basico (EPB)
Voortgezet Speciaal Onderwijs:
- SPO - Scol publico pa enseñansa secundario especial (aspirantopleiding)
Enseñansa Secundario riba tereno general:
Enseñansa Avansa General ta prepara e studiantenan pa nan futuro y pa un studio mas avansa.
Meta
Enseñansa Avansa General nobo tin como meta un formacion general amplio di e alumno saliendo di e situacion Arubiano, un mihor guia di e alumno ariba diferente tereno pa duna garantia pa un mihor conexion riba e estudio cu e alumno ta bay sigui sea na Aruba of na Hulanda.
Tres diferente directiva di scol ta ofrece Enseñansa Avansa General y ta reparti den:
- Enseñansa avansa general secundario (MAVO);
- Enseñansa avansa general superior (HAVO);
- Preparacion pa enseñansa scientifico (VWO).


text:
WILLEMSTAD - Ministerio Públiko huntu ku Kuerpo Polisial Kòrsou (KPC) ke baha e kantidat di morto den tráfiko, personanan heridá i daño material pa motibu di aksidente di tráfiko. E kantidat di 18 pa 20 morto den tráfiko pa aña ta ekstremadamente haltu i tin di wòrdu bahá. Hopi di e mortonan den tráfiko na Kòrsou ta relatá na uso di alkohòl.
Ministerio Públiko huntu ku KPC a hasi hopi esfuerso pa trese kambio pa loke ta trata korementu di outo fuma. Asina shòfurnan di outo a siña úlitmo añanan pa supla den aparato pa midi uso di alkohòl na momentu ku tin kòntrol di alkohòl den tráfiko. Ademas a mira adelanto danki na e aparato pa supla nobo di kua KPC ta disponé. Tambe Ministerio Públiko a hasi un petishon na gobièrnu pa kambio di lei. E kambio aki ta enserá ku tur persona lo mester supla obligatoriamente durante di un kòntròl. Esaki lo hasi e trabou di e agentenan polisial muchu mas fásil i e kòntròlnan muchu mas efektivo. Ku e kòntròl di alkohòl por atendé ku e shòfer fuma riba su komportashon robes.
Kòntròl di tráfiko
E kantidat di kòntròl riba alkohòl a subi di 3 na 2017, pa 6 na 2018, te ku 12 na 2019. E ambishon di Ministerio Públiko ta pa e kòntròlnan di alkohòl, subi di 12 bai 24. Sinembargo, KPC ta hasi un èkstra esfuerso dor di kontrolá riba uso di alkohòl tur siman na momentu ku tin kòntròlnan di tráfiko. Durante di e fin di siman último tabatin diferente kòntròl riba uso di alkohòl na lokalidatnan manera Tera Kòrá, Toko Daniel, Jan Thiel i besindario i Toko Grote Berg. Banda di esaki e timnan di mantenshon di òrdu di KPC ta usa e aparato pa hasi un pre-selekshon durante nan trabou regular. Ku esaki e durante di e wikènt tras di lomba por a traha prosès verbalnan pa korementu di outo fuma.


text: Dia 11 di maart ultimo a conmemora 25 aniversario di servicio pa pais Aruba di sra. Rita Werleman. Minister Xiomara Maduro a gradici sra. Rita Werleman pa su dedicacion y servicio na pais Aruba y a entrega na su persona un aprecio. Tabata un rato ameno den compania di Rita su ruman y Director di Departamento di Finansa cu tambe a hiba palabra pa gradici Rita pa su trabou na beneficio di comunidad. Sra. Rita Werleman a splica riba su experencia y trayectoria como funcionario publico. Masha pabien!


text:
Arkitectura
Arkitectura ta bin di Griego «apx» (arch), ku kiermen «hefe, cu tin e mando», y di «tektwv»(tekton), es decir «constructor of carpinte» Ta e termino cu kemen ciencia of diseño di e structura manera cas, oficina, misa, scol etc. Pa un persona studia arkitectura mester ta den un institucion of educacion halto.
Historia[editá | editá fuente]
Antes hende tawata uza hut of cas di palo como un hogar. E casnan aki tawata simpel y smal. Pa seguridad nan tawata trah'e pega y cerca. E gran civilisacion manera Antiguo Egipto a construi tempel grandi y structura manera e piramidnan. Griego Antiguo y Romano a traha loke anos ta yama Arkitectura Clasico. E Romanonan, trahando mas cu 2.000 aña pasa, a copia e boog di e Etrusco, kende a copia e Mesopotamia. E pilar di piedra cu ta pone ariba manera hopi edificio importante, manera e Partenon na Atena.
Arkitectura Clasico ta masha formal y semper ta tene su mes segun ley. Nan ta uz'e simetria cu kiermen balansa y ta uza proporcionalidad, cu kiermen mantene e forma den cierto patron. Den tempo di Medio di Oro tawatin un sorto di ley of regla cu ta bisa si un hende ta bay traha un camber of algo otro, ta miho haci semper na banda largo 1.6 mas largo cu e otro banda cortico. Tin masha hopi Arkitectura Clasico manera con halto e boog meste ta etc. Hopi hende a siña e regla/ley aki pa hopi siglo y nan ta uz'e awe manera tawata 2000 aña pasa.
Piramid di Giza Den otro parti di mundo, manera India, e arkitectura ta famoso pa su sculptura di piedra riba tempel y luga. Hopi estilo di arkitectura tawata traha na China, Hapon, Africa, Mexico, Zuid Asia, America Central y Sur America.


text:
Hoben cu a wordo persigui door di un patruya di polis y despues a accidenta, a keda gravemente herida, su situacion tabata asina critico cu mester a mande algun ora despues di a accidenta, cu urgencia cu air ambulance pa Colombia, caminda e hoben aki actualmente ta luchando pa su bida.
Sero Patrishi – Dialuna marduga den careda di 2’or, un a cuminsa un persecusion den Caya G.F Betico Croes door di patruya di Polis di Playa. Polis lo a duna un Scooter un stopteken y esaki pa un of otro motibo lo no cumpli cu ordo di polis y a sigui core.
No ta conoci si esaki tawata un motibo extremo pa a cuminsa un persecusion tras di un Scooter.
E Scooter a pasa varios caminda, manera den Dakota sigui pa Tarabana y despues subi Watty Vos Boulevard. Na altura di e rotonde di ex Codemsa, e scooter a subi e caminda cera bay direccion nort, e patruya cu velocidad halto a sigui tras di e Scooter.
SCOOTER TA ACCIDENTA
Yegando e Paperclip “rotonde” di Sero Patrishi e motociclista a accidenta y a keda seriamente herida, cu hopi sla na cabes, entre otro na cara. Mesora polisnan a pidi asistencia di Ambulance.
Na yegada e paramediconan a mira e situacion serio di e motociclista y cu hopi urgencia nan a transporte pa Hospital.
AGENTE POLICIAL DI FAM W.
Informacionnan cu nos ta dispone di dje ta bisa, cu e agente aki di Fam W. ta esun cu a dicidi di cuminsa cu e persecusion di e motociclista aki, sin cu tawata trata di algo di extremadamente serio/urgente.
KORPSMELDING
Informacion ricibi di un ex polis cu a baha cu pensioen: “Tin un (KM) Korps Mededeling cu no mag persigui(achtervolg) Motorcycle(brommer/Scooter), si no ta algo di bida of morto. Esnan(Polis) envolvi den un achtervolging asina por haya “Dood door schuld” den trafico si e persona yega na fayece. Si e persona keda na bida algo manera a sosode(dialuna marduga na Sero Patrishi) tambe tin un castigo ta colga.”
7 Juni, 2012, Papaya, 3:45 AM
Den area di Papaya, e mesun agente policial aki, tambe tabata envolvi den un persecusion cu un final fatal. Esaki a sosode mas cu 7 aña pasa despues cu e agente aki, kende tawata esun di rango mas halto ariba patruya a dicidi di persigui e chauffeur S.Quandt dfm. Kende a bin ta fayece na e sitio.
Quandt tawata den un Tercel color blauw. Elo a wordo cera door di e patruya di polis cu mesun agente policial aki na mando, paso e otro agente tawata recien den Cuerpo Policial.
Eynan lo a surgi un luchamento feroz unda S.Quandt a fayece na e sitio.
E agente policial di Fam W su uniform tawata marca varios caminda na sanger (esaki tabata prome cu ela cuminsa cu CPR caba).
Despues cu e agente a mira cu Quandt no tawata reacciona mas, ela bolter e curpa sin bida paso e tawata boca abou y a cuminsa desesperadamente cu CPR. Pero ya tawata hopi laat.
Nos tur por corda con e caso aki a conmove Aruba, unda e agente W. a keda algun tempo na cas y despues a reanuda trabou te cu dialuna marduga 14 di oktober 2019 e ta bolbe comete algo casi similar.
Na 2012 a sali na cla segun raportnan investigativo di autoridad cu e victima Quandt aparentemente tawata sufri di un of otro enfermedad y esey lo tawata e posibel causa di su morto.
Pero, no a papia nunca dicon e agente policial su uniform tawata na varios caminda na sanger di e victima.


text:
Joseph Kony
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Joseph Kony (naci dia 18 di september 1964) ta lider di un grupo di guerilla y di Lord's Resistance Army (LRA), cu ta un grupo den un campaña violento pa establece un gobierno teocratico basa den e Dies Mandamentonan na Uganda. E LRA ta bisa cu e spiritonan a wordo manda pa comunica e mision directamente pa Kony. Dirigi pa Kony, LRA a gana un reputacion pa su accion contra e pueblo di varios pais, incluyendo Noord Uganda, Republica Democratico di Congo, Zuid Sudan y Sudan. E tawata secuestra y obliga un 66.000 mucha pa lucha pa nan y a obliga un cambiamento di luga interno mas di 2.000.000 persona desde su rebelion a cuminsa 1986. Den 2005, Kony a wordo acusa di crimen di guera pa International Criminal Court na Den Haag, Hulanda, pero e captura a wordo evadi.


text:
E vacuna contra COVID-19 ta wordo recomenda pa tur persona di 12 aña bay ariba (sin conta e individuonan cu a wordo desaconseha pa nan dokter pa tuma e vacuna), incluyendo tur esnan cu ta na estado, dunando pecho of purbando di sali na estado.
Hende muhe na estado of cu tabata na estado recien tin mas probabilidad di bira malo gravemente si ta contagia cu COVID-19, den comparacion cu hende muhe cu no ta na estado. Vacuna contra COVID-19 por proteha e grupo aki di un malesa serio ocasiona pa COVID-19.
Vacuna no ta solamente un acto di solidaridad y reponsabilidad conhunto caminda niun hende por keda atras; pero mas tanto, vacuna ta un acto di amor pa bo mes, bo famia y bo pais!
Participa den nos VacunaTHON, dia 22 di Augustus awo na Ritz Carlton for di 9am te cu 4pm. Por fabor, no duda mas: VACUNA!
#DVGAruba
#VacunaTaUnActoDiAmor
#DosisPaBiba


text:
Importante den e areglo aki lo bira, kende lo keda responsabel pa aspectonan hopi importante den e contracto.
Informacionnan cu a drenta for di Merca ta duna DIARIO rason cu e team cu ta negocia pa Aruba mester ta e miho experto riba su tereno.
E forma cu e representante di e grupo Guaidó a move na Merca pa scapa e compania for di man di e financiadonan di e debe cu Nicolas Maduro a haci pa PDVSA cu Citgo como borg na 2016, ta duna prueba di capacidad.
For di October, PDVSA mester a paga casi Un Biyon na e companianan cu na 2016 a duna PDVSA un prestamo y a haya e mayoria di propiedad di Citgo como borg.
E representante di Guaidó a bay Corte y a mustra cu e debe ta ilegal pasobra Maduro no a haya autorisacion di Asamblea Nacional pa haci e debe y hipoteca Citgo.
Corte na Merca a bay di acuerdo cu e peticion di grupo Guaidó pa pospone e caso pa Mei 2020 loke ta nifica cu por lo pronto Citgo a scapa di e peliger di wordo uza como pago pa e debenan di PDVSA y pasa pa otro doño.


text:
ORANJESTAD- 23 augustus 2021. Segun resumen di awe 70 persona a recupera y un total di 47 caso nobo di COVID-19 a keda registra cual 6 ta turista y 41 ta residente. E cifranan aki ta representa un 'Positivity rate' bou di nos residentenan di 22%. Cantidad di casonan activo di COVID-19 pa awe ta 732 y cantidad di fayecidonan relaciona cu COVID-19 a aumenta na 128 cu fayecimento di dos residente di edad mayor, ambos lamentablemente no a vacuna. Forsa na famia di fayecidonan.
Datos di COVID ta ilustra casonan nobo cu un average semanal di 91 caso pa dia y un average di 'positivity rate' semanal di 25% pa dia.
Tin actualmente 63 persona interna cu COVID di cual 11 ta den ICU na Aruba, 15 den ICU na Colombia y 37 riba piso general na Aruba.


text: Dialuna den oranan di merdia tabatin un persecucion formal cu a caba net pariba di aeropuerto cu detencion di un sospechoso pa caso di ladronicia. Ta parce cu e homber aki den bisindario di Noord a horta dos airco for di un cas. Personanancu a mira loke a pasa a bati alarma y a duna datos di e vehiculo, cual tabata un Mitsubishi Lancer. Diferente unidad a bay tras di e auto aki cu dado momento a coy direccion di Kas di Paloma. Pero e no a yega eybanda ya cu pariba di e heki di aeropuerto, banda di Mahuma 51-A, Polisnan a logra para e auto y detene e chauffeur. Transportwagen a busk’e y hib’e Warda di Polis.


text:
ORANJESTAD (AAN): Den e dianan aki mas y mas persona cu ta y tabata interna den hospital cu Covid-19 ta dispuesto pa papia cu nan famia y amistadnan y splica con nan a sufri na man di Covid y dicon nan no a vacuna.
E informacion di e testimonionan aki ta hopi importante pa yuda salba mas bida. Tin persona cu no tabata vacuna y cu a perde ruman, otro a perde mayor, tio of tanta, welo of wela, tur pa motibo cu nan a kere informacionnan eroneo riba internet of den circulo di amistad.
Siman pasa un di esnan cu tambe a kere e informacionnan riba caya of internet a expresa publicamente con duro e mester a lucha pa su bida, te awe e no por cana bon y ainda e ta usando oxigeno.
“Ami a kere e informacionnan riba caya y awe mi ta lamenta. Ora cu mi tabata den hospital na Oxygeno mi tabata sinti cu mi no por mas, mi a hera entrega, pero mi a lucha pa mi biba, Covid no ta haci wega,” asina e pashent femenino a enfatisa.
Lastima ta cu tin otronan cu no por papia awe ya cu nan a fayece. Siman pasa Crisis Team y DVG a informa di 7 persona cu a muri den un siman, 5 cu a fayece na Colombia y 2 aki na Aruba.
Na e momentonan aki tin 20 pashent cu ta den ICU na Colombia y 15 den ICU na Aruba. Aruba su total di fayecidonan a yega 151.
Un familiar di un pashent cu tabata den hospital aki na Aruba tambe a conta con e tambe ta lamenta cu e no a vacuna prome, el a sufri pa varios siman den hospital. El a kere informacionnan cu tin riba internet y den chat cu e tabata ricibi.
Awe cu e mes a haya Covid e kier manda e mensahe pa pafo pa otronan sa y pa nan bay vacuna. “Ami a hera muri, mi a kere hendenan robes, despues di 2 luna cu mi a sali di hospital ainda ora cu mi cana un poco, mi ta cansa masha hopi. Mi no sa si tin mas organo di mi curpa cu Covid-19 a afecta, mi tin berguensa di mi fout y mi ta precupa cu mi trabao”. Asina e testimonio di e pashent masculino a revela.
Segun e estadisticanan di DVG di Juli pa Augustus; 81% di esnan hospitalisa no ta vacuna y 92% di esnan den ICU no a vacuna, di esnan cu a fayece 85% no a vacuna. Esaki ta data clave cu ta indica cu e Vacuna ta e mihor proteccion.
https://diario.aw/categories/noticia/general/mi-a-hera-muri-di-covid-19-mi-a-kere-hendenan-robes#sigProId77d9268155


text:
CARACAS, Venezuela- E locutor, bailarin y animador Venezolano, Carmen Victoria Perez, a fayece diasabra 27 di juli ultimo na edad di 78 aña. Segun e versionn oficial duna door di FM Center, emisora caminda e tabata labora, un atake di curason lo tabata e causa di morto.
Su rol mas destaca tabata esun di animador, Perez a comberti den un di e caranan mas emblematico di e famoso concurso Miss Venezuela, cual e tabata presenta cada aña desde e decada di añanan 1980. El a cuminsa presenta e programa hunto e conocido Amador Bendayan y despues cu Gilberto Correa. Anteriormente el a traha como bailarina cu Renny Otolina considera un di e icononan di television Venezolano.
E tabata conoci como “e dama di television” y tambe como “La Flaca”. Su stem pisa y distingui ta un di e seyonan como tambe su elegancia. El a traha den canalnan importante manera Radio Caracas Television y Venevision.
Den e ultimo aki, Carmen Victoria Perez a forma parti di Sabado Sensacional, un di e programanan di trayectorio mas largo di television Venezolano. Den e ultimo añanan el a dedica mas na radio, despues di a laga e pantaya chikito unda cu e tabata haci solamente aparicionnan special manera un homenahe recien na un ex compañero di trabou, Gilberto Correa.
Icono di television Venezolano ta fayece: Carmen Victoria Perez
CARACAS, Venezuela- E locutor, bailarin y animador Venezolano, Carmen Victoria Perez, a fayece diasabra 27 di juli ultimo na edad di 78 aña. Segun e versionn oficial duna door di FM Center, emisora caminda e tabata labora, un atake di curason lo tabata e causa di morto.


text:
Pa 2019, un di e metanan di Gabinete Wever Croes ta pa introduci un sistema fiscal mas simpel y mas husto. Pa por cumpli cu e meta aki, un serie di reforma fiscal a wordo crea, programa pa drenta na vigor dia prome di januari, 2019. Un di e reformanan aki ta encera e impuestonan BBO, BAZV y BAVP, stipulando cu e impuestonan aki no por wordo menciona separadamente den cobransanan, confirmacion di ordonan, y ofertanan, brindando transparencia y consistencia den e prijsnan di mercado. Esaki ta wordo splica den un comunicado di VCC International.
Hopi organisacion local, manera Aruba Hotel & Tourism Association y Aruba Trade & Industry Association, a indica cu lo ta imposibel pa nan tin nan sistema modifica riba un tempo asina cortico. Debi na e protestanan fuerte di e diferente partnernan aki, Gobierno di Aruba a emiti un periodo di gracia di 6 luna p’asina duna e negoshi- y otro organisacionnan mas tempo pa cumpli cu e ley nobo aki.
E principal distribuidor di software aki na Aruba, VCC International, ta orguyoso di anuncia cu nan clientenan ta ekipa caba pa cumpli cu e reforma di impuesto cu e software Exact di VCC, incluyendo nan apps di benta pa tablet pa tuma ordo y cobransanan directo pa nan bendedornan riba caya, como tambe tambe e sistemanan di punto di benta di VCC. Bert Vermaas di VCC International a comenta: “Berdad e deadline di prome di januari por ta mustra abrupto y no alcansabel pa diferente organisacion, pero nos clientenan lo no tin ningun problema of dolro di cabes. Nan tur ta completamente cla debi na e apoyo total di nos team.”
Vermaas a agrega cu aunke no ta tur cliente actualmente lo haci e cambio pa dia prome di januari, mirando cu tin un periodo di gracia, por lo menos nan tur tin un sistema cla. “E situacion aki un biaha mas ta mustra con hopi importante e ta pa tin solucionnan solido, rapido, y mas cu tur cos, apoyo local pa asuntonan di IT.”
Get the article here: https://awemainta.com/clientenan-di-vcc-international-cla-pa-cumpli-cu-reforma-fiscal/


text:
-
Scol Preparatorio Prome Paso
-
Scol Preparatorio Prome Paso
-
Scol Preparatorio Prome Paso
Scol Preparatorio Prome Paso is de enigste kleuterschool van Savaneta sinds 1980. De school heeft momenteel 110 leerlingen; er zijn twee groepen van kleine kleuters en twee groepen van grote kleuters. Vissie: ” Un scol di norma y balor, cu ta duna enseƱanza di calidad na tur mucha, caminda comunicacion entre scol y cas ta esencial (pa e desaroyo optimal di cada alumno).” Daar streven wij er naartoe”.
Andere Kleuterscholen
- Agnes Kleuterschool
- Anglo Kleuterschool
- Ayo Kleuterschool
- Imelda Kleuterschool
- Jacinta Kleuterschool
- Rayo di Solo Kleuterschool
- Scol Preparatorio Aurora
- Scol Preparatorio Cacique Aterima
- Scol Preparatorio Cayena
- Scol Preparatorio Kukwisa
- Scol Preparatorio Nos Paraiso
- Scol Preparatorio Tarcisius
- St. Jan Kleuterschool
- Trupial Kleuterschool


text:
Francis Trimon di Enseñansa Pa Empleo, ta menciona cu interes pa hende sigui siña y crece den conocemento. Den ultimo 20 aña a ripara esey, lesnan ta yen y caba yen. Tin un wachtlijst asina largo cu hende cu kier educa nan mes.
Nan ta wak nan mes den un situacion incomodo pa motibo di politica of prioridad robes. Cosnan bayendo bon, tin vision pa mas idea pa cumpra mas ekipo pa por bin cu solucion den pueblo y sigui duna frutonan.
E pensamento ta pa no cambia e formula si e tabata duna resultado positivo so. E ta sinti un orguyo grandi ora cu e mira of topa hopi ex alumno di un di e cursonan trahando den hotel of restaurantnan, despues di a haya su diploma of certificado.
Nan ex alumnonan ta den tur area di hotel y no solamente den turismo, pero hasta den administracion. P’esey e no ta di acuerdo cu un cambio abrupto, pero wak kico y con mester adapta.
Por a compronde cu ya a tuma e decision pa bay bek na e sistema di antes y cu na september awo lo tin mas desaroyo. Nan lo wak e maneho di e proximo minister di enseñansa.


text: Danki na testigonan atento a logra pone man riba dos sospechoso conoci caba di Polis. Ta sospechanan di a horta den auto cerca di Sociale Zaken y tambe den Parlamento di Aruba. Nan a kibra den e auto y horta varios cos entre otro aparato digital. Djey a sigui move pa parlamento unda na e parti patras a kibra e porta y drenta pa horta. Polisnan a haya e melding y a yega mesora. Na yegada a topa cu e localidad destrui. Testigonan a duna indicacion di e ladronnan. A cuminsa cu un buskeda y den e area di Klip a haci dos detencion. Tambe a haya cosnan horta benta den e area di Plaza Padu. Polis a coba den e saco cu cosnan horta. Hasta den porta patras di parlamento tabata tin cosnan benta. Despues di tuma declaracion di testigo a bay warda. E sospechosonan tambe a bin warda cu nan. No ta conoci si e alarma di parlamento a activa. Via e entrada aki por yega na diferente oficina di e parlamentarionan. E ta mustra cu a coba den varios oficina y acumula cosnan cu tabata tin.


text:
Technology
Home Technology
Twitter su empleadonan mag traha for di cas permanentemente
Dos luna den 'trahando for di cas', Twitter a dicidi di haci esaki un estado permanente pa algun di su empleadonan. Tur empleadonan trahando...
Mozilla a lansa su version mas lihe di Firefox
E compania di software Mozilla diamars ultimo a lansa Firefox Quantum, un version mas lihe di e browser pa trata na pone dilanti di...
Samsung Galaxy S9 lo por sali Februari
Parce cu Samsung, un di e companianan di technology mas importante mundialmente, lo por bay presenta su Galaxy S9 den luna di Februari 2018. Pa...
Google a haci Gmail e email mas sigur mundo
Google a lanza un set di New Features pa asina dificulta cu nan lo por hack cu bo account di Gmail. Aña pasa, hackersnan cu...
WhatsApp ta permitibo awor delete message nan manda “robes”
Despues di varios luna wardando WhatsApp finalmente a release e funcion cu ta permitibo delete un message cu bo a manda, dunando e sender...
Con pa manda message via WhatsApp, sin bo mester usa bo number di telefoon
Pabo manda un message via WhatsApp bo sa cu bo mester e number di telefoon di e persona. Pero ¿sa tin biaha cu bo...
Instagram ta permiti bo desde awe invite friends na bo Live Video Stream
E 250 miyon usuarionan di Instagram Stories awor en adelante lo por graba live videos cu friendsnan na diferente parti di mundo, asina Facebook...
Google tin calender nobo
Na 2014, Google a anuncia un design nobo yama Material Design cu tawata busca pa uni e diseño y e experiencia di e usuario...
WhatsApp ta activa su real-time location function
Esnan responsabel pa WhatsApp a anuncia cu den e simannan nos dilanti un feauture nobo lo wordo activa y cu esaki bo lo por...


text:
KRALENDIJK – Entrante djárason 26 di mei 2021 hende muhé entre 50 te ku 75 aña na Boneiru por partisipá atrobe na e investigashon di poblashon di kanser na pechu. Debí na e pandemia di corona den 2020 a para esaki temporalmente. Pa e kontinuashon a traha afsprak nobo ku tur enbolbí, na Boneiru por ehèmpel ku dòkternan di kas i hospital Fundashon Mariadal i ku radiólogonan di Amsterdam UMC
Dor di detekshon mas trempan e chèns di kurá ta mas grandi i e tratamentu hopi biaha ta ménos pisa. E chèns pa fayesé dor di kanser na pechu ta mas chikitu e ora ei. E sentro pa investigashon di poblashon di RIVM lo bai organisá un investigashon di poblashon pa kanser na pechu na Hulanda Karibense tambe. Ministerio di VWS a duna enkargo.
Start di nobo 26 di mei 2021
Den òktober 2019 un koalishon lokal di ‘stakeholder’ a inisiá ku e investigashon di poblashon di kanser na pechu. Den 6 luna luna di tempu a skrin 341 hende muhé. Den mart 2020 e investigashon di poblashon a para debí na e pandemia di corona. Entrante 26 di mei 2021 ta invitá hende muhé atrobe pa partisipá na e investigashon di poblashon.
Kalidat konfiabel
Laborantenan eksperensia di e hospital Fundashon Mariadal lo hasi e mamografia (potrèt rayo X) pa e skrinin. Dos radiólogo di Amsterdam UMC ta evaluá e potrètnan rayo X. E sentro di ekspertisio pa investigashon di poblashon (LRCB) ta responsabel pa nan edukashon i e kalidat di e skrinin.
Afspraknan kuido kontinuativo
A traha afspraknan fiho ku e dòkternan di kas i e hospital na Boneiru tokante kuido kontinuativo. E dòkter di kas ta papia tokante e iregularidat ku a diskubrí ku e hende muhénan ku a investigá. E ta referí nan na e departamento di radiólogo òf e ‘mammapoli’ den Fundashon Mariadal pa un diagnóstiko kontinuativo. E sita ta tuma lugá dentro di un siman. Dependiendo di e resultado e ‘mammapoli’ ta sòru pa investigashon mas aleu i eventual trato.
Partisipashon
Evaluashon di e promé periodo di e investigashon di poblashon (te ku mart 2020) a mustra ku ta importante pa laga e komunikashon ta bon dirigí riba e grupo di enfoke na Hulanda Karibense. P’esei a adaptá e invitashon pa partisipá i e informashon tokante e investigashon.Tambe ta bin mas atenshon via medionan lokal i sosial pa e importansia di skrinin i detekshon trempan di kanser.
Mas informashon
Websait rivm.nl/bvoc òf pagina di facebook Bevolkingsonderzoek Caribisch Nederland


text:
1: PAKICO BO A DICIDI DI DRENTA POLITICA Y KICO BO TA DESEA DI LOGRA CU ESAKI?
Pa bo drenta arena politica na Aruba bo ta pense 10 biaha prome debi na clima politica cu nos tin.
Mi meta ta pa cambia e narativo di nos politica, pa nos por dialoga di un manera constructivo di e desafionan di nos hendenan. Mi no ta kita afo cu mi ta bin di e arena social y mi participacion den politica ta pa atende cu esaki. Den mi profesion mi ta wak hopi buraco den e cuido y sosten di nos muchanan y esaki a haci e decision uno un tiki mas facil pa drenta e arena politico.
2: PAKICO RAIZ?
Raiz ta boga pa igualdad, no solamente pa cada ser humano sea grandi of chikito pero tambe pa e derechonan di naturalesa y animalnan. Mas cu tur cos, Raiz a brindami tur espacio pa mi parti mi preocupacionnan pa loke ta trata e desaroyo di nos muchanan y nan sistema familiar. Na e momento cu bo ta sinti cu bo stem ta wordo balora, e ta bira facil pa forma parti di un team.
3: DEN KI MATERIA BO LO PROFUNDISA BO MES.
Reforma riba e arena social ta unda mi lo profundisa mi mes. Pero prome, nos mester realisa cu tin inhusticia social prome. Esaki ta nifica den un forma of otro cu pueblo no ta benificia di nan derechonan pasobra esaki no ta acesibel, transparente of no por wordo ehecuta debi na de ciencianan den nos structura social. Un principio di husticia social ta ‘equity’, locual ta nifica cu tur hende mester por wordo facilita pa por haya mesun oportunidadnan den un pais.


text:
Negociacion pa forma gobierno nobo ta andando y nos lo tende pronto con cos a bay. Un di e puntonan cu a menciona, banda di e deliberacion di e temanan di gobernacion mes, ta e proceso di screening di e personanan candidato pa e carteranan di ministro. Un proceso bastante elabora cu ta tuma su tempo. Esaki ta pa establece loke por yama un ‘nulmeting’ pa e proximo mandatarionan, kico ta nan propiedad, nan funcion oficial y responsabilidadnan como persona priva, empresario, accionista o comisario den sector priva, etc. Den cierto caso e ministro lo mester deshaci di cierto posicion cu no ta compatible cu e puesto publico cu e ta bay haya. Y si bisa cu esey den e casonan corespondiente a bay manera mester ta, nos ta kere esey tambe.
Sin embargo, manera nos a trece dilanti na varios ocasion, control no por ta na inicio so. No ta pasobra un persona a drenta den e puesto cu un record limpi, esey ta keda asina, pasobra ta net e tentacionnan di e puesto ta asina grandi. No ta pornada tin tanto politico ta aspira di no bira parlamentario so, sino ministro tambe. Y claro cu ta e carteranan unda tin cos di parti, tin cos di haya. Y den e asunto aki no ta suficiente pa mustra riba e gobierno anterior, no e demisionario pa tur claridad, unda en berdad a tuma lugar cosnan increible. Pero asina leu cu nos ta corda e actual gobierno demisionario tambe tabatin su parti den e coleccion di pahra exotico di ultimo añanan. Aki tabata trata tambe di un mandatario cu a logra pasa e screening inicial pero cu no a logra termina su cuatro añanan pasobra e taray hudicial tabata cerando caba rond di su persona. Y como prueba cu e asuntonan aki no a termina tampoco, nos por recorda cu algun siman pasa autoridadnan hudicial a haci bishita a base di un orden di huez comisario na e departamento cu ta emiti tereno, y a bay cu computer y otro material di tres persona cu ta representa e mero top di e departamento. Con esey ta bay termina nos no sa, nos no ta desea ningun hende malo; laga husticia cana su caminda.
Loke si nos ta desea di enfatiza aki ta cu keto bay no ta sucede nada pa pone un paro na e practicanan aki, unda no tin dos manera pa haci lo corecto: ta introduci control eficaz den e asuntonan aki, si of no? E hechonan cu a caba di tuma lugar ta prueba palpable cu nada ta tumando lugar pa set up e control interno eficaz aki, na cual tur funcionario, incluyendo directornan, ta someti. Y si tin algun voz critico cu ta puntra ta pakico nos ta keda ‘maha’ riba e asunto aki, ta entre otro cu e propio gobierno demisionario, y e proximo tambe, ta pone hopi enfasis riba ‘integridad’. Esey ta algo cu ta carga nos apoyo completamente, pero ta exigi pa nos mira tambe cu ta pone manos a la obra pa e proyectonan den e cuadro aki keda cla. Por ehemplo, finalmente a pasa e ley cu ta establece e instituto Ombudsman, pero te ey tambe. Si ta bisa A, pero no ta bisa B, anto por conclui cu simplemente no tin voluntad politico pa atende e asunto aki, y esey ta haci cu por considera henter e asunto di integridad aki como ‘lip service’: un tipo di adorno etico o moral pa plannan gubernamental cu ta mustra bunita djis pa calma cierto critica.
Nos sa cu den campaña e propio Promer Ministro a gaba den debate cu e logronan riba e tereno aki, pero lamentablemente nos no a mira practicamente nada concreto. Net bon anto cu e por continua su gobierno, cu otro partner cu ohala resulta un poco mas solido cu esunnan di e ronda anterior, pasobra awor ta e oportunidad pa pone Bureau Integriteit cana, igualmente Integriteitskamer, Ombudsman, Kinderombudsman y tambe e revision di e procesonan administrativo den gobernacion, cu te awor cada biaha ta duna oportunidad na ambtenaar y ministro corupto pa haci loke nan ta desea. Y si tin hende den e partidonan di e coalicion cu tin problema cu creacion di e tipo di control aki, anto mester duna nan di comprende cu nos, Aruba, mester haci un re-inicio moral, y esaki no pronunciando consigna bunita so, sino creando e instrumentonan cu nos mester pa esaki.
Y ya cu nos ta riba e trip di asunto di moralidad y etica, nos ta kere cu ta importante pa urgi e gobierno nobo pa realiza e transparencia cu ‘no ta costa nada’. Tin asunto manera e Ombudsman y Integriteitskamer cu ta costa placa pasobra mester set up un administracion. Pero nos tin tambe e cosnan cu no ta costa nada. Riba nos lista di deseo ta keda para cuenta anual di tur entidad estatal y semi-estatal. Nos no ta comprende pakico gobierno no ta ordena nan tur pa publica nan cuenta/relato anual. Tin varios entidad cu ta hacie di nan mes, elogio pa esey, pero e mester ta algo normal, loke e no ta. Un cantidad ainda ta nenga redondamente di duna cara, mientras cu supuestamente ‘di nos nan ta’. Ya cu ta atendiendo asunto di integridad, manera screeing, haci henter e paquete di biaha.


text:
Suppágina
Sektor di Maneho Finansiero i Maneho di Presupuesto
E Sektor di Maneho Finansiero i Maneho di Presupuesto ta responsabel pa fihá e kuadro pa maneho di presupuesto, vigilá i konsehá riba ehekushon di e siklo di planifikashon i kòntròl, pa konsolidá i trahá presupuesto, kuentanan anual, relatonan anual i reportahe. Ademas e direktorado aki ta responsabel pa traha e prosedura di Organisashon Atministrativo i formulá i instrukshonnan pa kòntròl eksterno i ehekutá ouditoria na tur ministerio i pa manehá medionan finansiero di gobièrnu. Esaki ta nifiká maneho di invershon, finansiamentu, pago, entrada, likides, saldo i rísiko (interes i divisa).


text: Diabierna anochi a drenta informe di un accidente cu hende herida poco pariba di e rotonde nobo na Noord, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di un van cu tabata lastrando un trailer cu cabay bayendo pariba pa un motibo of otro a hala bay na banda robez di e caminda bay dal riba un auto blanco y a manda esaki bay dal un auto cora. E impacto aki tabata basta fuerte y 3 persona a resulta herida. Na yegada di e ambulansnan nan a atende e victimanan y a transporta nan pa hospital.


text:
Willemstad - Pa mehorá e estado aktual di Suffisantweg, Servisio pa Obra Públiko (OW) ta sigui drecha Suffisantweg for di Kabimasweg te na Van Krimpenlaan / Kuyderstraat. Di e forma aki, outomobilistanan por kore riba un karetera ku ta den un mihó estado.
Trabounan a kuminsá for di den 2018 i awor a kuminsá bek dia 9 di yanüari 2019. Ta plania pa terminá pa final di mei 2019. E trabounan ta bou di enkargo di kontratista Aliansa Roadworks i ta enserá:
- Kita e asfalt bieu,
- Pone kapa di asfalt nobo,
- Drecha alsera,
- i pone un ‘middenberm’.
OW ta traha huntu ku Departamentu di tráfiko di Kuerpo Polisial (KPC) pa yega na rutanan alternativo. Tambe ta sòru pa habitantenan i komersiantenan keda ku akseso na nan kas òf negoshi. OW i KPC ta pidi tur outomobilista pa sigui e indikashonnan i kore ku koutela.
OW ta gradisí komunidat adelantá pa e pasenshi i koperashon. Pa pregunta por yama òf whats app na 511-8582.


text:
Aktividatnan
Boneiru tin mester di personalidatnan habrí, polifasétiko i fuerte ku ta usa nan talentonan pa progreso di Boneiru den su totalidat. For di e perspektiva fasinante aki Mangazina di Rei ta reta spesialmente mucha, hóben, gruponan ménos privelegiá i empresarionan (bou di kua, tambe kunukeronan) pa desaroyá un bista amplio riba komunidat. For di kultura boneriano (manera di biba) nan ta bira entusiasmá pa patrimonio, muzik, agrikultura, emprendimentu, rekreashon i turismo.
“Tur hende, grandi i chikí, tin talento! Na Mangazina di Rei bo ta haña bo lugá sigur i ruta pa un futuro sólido, inspirashon i konekshon”CEO TMA international
Photo credit: R. Wout
Talento Kultural
Talento kultural ta un programa pa mucha i hóben ku ta interesá den kultura di Boneiru. Nan ta haña lès di diferente hende di edat i profeshonalnan ku ta traha den sektor di kultura.
E muchanan ta haña lès di muzik i di kanto. Kada mucha ta skohe un instrumènt krioyo òf baile. Huntu nan ta praktiká ku kantikanan ku ta kuadra ku e tema kultural. E kuater temanan anual ta: Simadan,San Juan i San Pedro, Músika folkloriko i Pone Barí Ronka. Na final di un tema e muchanan ta presentá durante di ‘Nos Zjilea’. Di e manera aki e estilo típiko ‘krioyo’ di toka muzik boneriano ta pasa pa e hóbennan i di e manera aki protehá esaki pa e no bai pèrdí
Banda di siña toka un instrumènt krioyo òf baile típiko boneriano, e muchanan ta siña otro abilidat tambe manera; presentá nan mes, traha huntu i disiplina. Nan ta sinti nan mes orguyoso di nan prestashon i ku esaki nan ta traha na nan balor propio i konfiansa propio. Partisipando na e programa aki e muchanan ta deskubrí nan talentonan i nan ta haña e oportunidat pa usa esaki durante di e programa i e presentashonnan.Bo tambe ke registrá pa
Talento Kultural? Donashon
“For di chikí mi tabata sa ku mi tin talento musikal i na Mangazina di Rei mi por a sigui desaroyá esaki. Aparte di esei mi a siña hopi otro kos tambe manera; traha huntu, tuma desishon, rèspèt pa grandinan i disiplina. Mi tabatin e oportunidat tambe di partisipá na un proyekto di filmashon durante di mi temporada na Mangazina di Rei. Pa e motibu aki mi a haña hopi gana di bai sigui un estudio pa bira aktor òf direktor di esena. Si tur kos ta bon otro aña mi ta kuminsá ku mi estudio!”Rogen Pineda Mateo
Partisipante na Talento Kultural
“Hopi bon trabou. Sigui asina di manera ku nos muchanan por sigui desaroyá nan talentonan, pasobra ta nan ta futuro di Boneiru.”Mayor di partisipante na Talento Kultural
Photo credit: J. Morgan - Bon Reporter
Photo credit: R. Wout
Nos Zjilea
Kada último djasabra di luna Mangazina di Rei ta organisá e evenementu kultural-edukativo bou di e nòmber Nos Zjilea. Durante di ‘Nos Zjilea’ hende lokal i turista por topa otro i disfrutá di kultura boneriano. Talento Kultural ta haña oportunidat pa presentá i pa laga e públiko mira kuantu kos nan por kaba. Hopi bia otro bandanan boneriano konosí manera “Tutti Frutti” ta sostené nan.
Photo credit: J.Morgan - Bon Reporter
Orkesta pa mucha
Resientemente Mangazina di Rei a asosiá ku ‘Stichting Leerorkest’ for di Hulanda. Pa medio di e metódika konosí di e proyekto úniko aki e muchanan ta siña den tempu korto toka un instrumènt di orkesta i huntu ku nan dosentenan presentá den un orkesta sinfóniko. E promé orkesta pa mucha a kuminsá na Kolegio San Luis Bertran na Rincon. Pa mas informashon por subi e wèpsait www.leerorkestbonaire.orgBo tambe ke partisipá na Orkesta pa mucha ku bo klas? Donashon
Photo credit: H. Christiaan-Quartel, Fundashon Mangazina di Rei
Programanan edukativo pa skolnan
Mangazina di Rei ta ofresé skolnan programanan edukativo. Den e programanan aki nos ta laga e muchanna di skol sera konosí ku diferente aspekto di kultura. Nan ta haña un rekorido den nos eksposishon, un tayer di muzik òf nan ta traha na mes “repa”. Nan ta haña un tarea pa elaborá di manera ku e konosementu atkerí ta keda mas presente.
Nan ta eksperensiá nos programanan edukativo pa skol komo bon organisá, ku por siña hopi for di dje, útil i dirigí riba e mucha. E dosentenan ta haña ku nan alumnonan ta partisipá ku gana i ku e programa ta konektá na mundu di eksperensia i konosementu di nan alumnonan.Bo tambe ke partisipá na un programa edukativo di Mangazina di Rei ku bo klas? Donashon
“E diferente tayernan di máksimo 10 minüt ta nèt bon pa e muchanan. Asina nan ta keda ku bon konsentrashon i enbolbí ku e tema. Tambe di un manera hopi interaktivo duná.”Maestro na Kolegio Kristu Bon Wardador
“E programa edukativo tabata hopi variá ku diferente aktividat di skucha, toka i weganan di moveshon.”Maestro di Kolegio Rayo di Solo
Photo credit: H. Christiaan-Quartel, Fundashon Mangazina di Rei
Klas di talento
Klas di talento ta un trayekto di formashon i eksperensia di trabou spesial pa tiner. Durante di un búskeda interesante nan ta deskubrí pa medio di diferente tarea den e parke kultural unda nan talentonan ta i kon nan por sigui usa i desaroyá e talentonan aki. Pa medio di esaki nan ta haña mihó bista den nan propio posibilidatnan i ku esei nan lo por para mas fuerte den nan sapatu pa por hasi eskohonan pa un futuro eksitoso. Pasobra: usa bo talento ta hasi bo kontentu!
Den koperashon ku Stichting Jongeren en Toekomst Bonaire nos ta ofresé e programa aki na alumnonan di akohida despues di skolBo tambe ke registrá bo grupo pa e klas di talento? Donashon
Photo credit: H. Christiaan-Quartel, Fundashon Mangazina di Rei
Trayektonan di siña i traha
Mangazina di Rei ta ofresé alumno, studiante i gruponan ménos priveligia e oportunidat di atkerí konosementu i eksperensia den un ambiente di trabou profeshonal. Bou di guia di entrenadónan e alumnonan por deskubrí kon ta manehá e Parke Kultural Mangazina di Rei i kua talentonan mester pa esaki. Pa deskubrí nan propio talentonan i desaroyá e kompetensianan nesesario i abilidatnan laboral, nan ta sigui kurso, entrenamentu i nan ta praktiká na e diferente departamentunan den e parke kultural.
Mangazina di Rei tin hopi eksperensia ku formashon na lugá di trabou (werkplekopleiden) pa diferente grupo di enfoke.Donashon
“Aki na Mangazina di Rei mi a desaroyá mi talento pa traha ku hende grandi. Mi a pensa semper ku mi lo no por traha den sektor di kuido, pasobra mi mes ta den ròlstul. P’esei mi a purba solisitá pa un trabou di atministrashon. Durante di mi trayekto di siña i traha na Mangazina di Rei mi a haña e oportunidat pa realisá un tarea pa un grupo di hende grandi. I despues mi a haña un lugá pa kore stazje na e instituto di kuido kaminda e grandinan aki ta keda i despues nan a ofresé mi un funshon. Mi ta mashá kontentu pasobra aki mi por usa mi talentonan tur dia!”
Gemar Bernabela
Partisipante na e trayekto di siña i traha
Photo credit: H. Christiaan-Quartel, Fundashon Mangazina di Rei
Kunuku Lifestyle Challenge
Mangazina di Rei a desaroyá un konsepto di lès, ku nos a yama “Kunuku Lifestyle Challenge”. “Kunuku Lifestyle Challenge” ta un proyekto pa mucha i hóben di 6 te 14 aña. Boneiru konosé un historia di kunuku sólido, esei ta nifiká ku ántes (100 te 50 aña pasá) hopi hende tabata kultivá nan propio bèrdura i fruta i tabatin krio di bestia riba nan propio pida tereno (kunuku). Lástimamente ku den e generashon aktual esaki no ta bin asina hopi dilanti mas. Ku e programa edukativo aki Mangazina di Rei ke trese e muchanan mas serka di e historia di “kunuku” aki.
Na e momentu aki no ta ofresiendo e programa.
Photo credit: H. Christiaan-Quartel, Fundashon Mangazina di Rei
Oportunidat pa kore stazje
Mangazina di Rei ta rekonosé pa ROA CN (Raad Onderwijs Arbeidsmarkt) komo un kompania di instrukshon (leerbedrijf) i ta ofresé studiantenan di estudionan riba nivel di MBO i HBO na Boneiru i for di Hulanda oportunidat pa kore stazje. Komo kompania di instrukshon nos ta guia alumnonan na un manera responsabel durante di nan stazje práktiko i nos ta yuda nan ku desaroyo di kompetensia.
Nos ta ofresé diferente lugá di stazje den entre otro e siguiente funshonnan: guia turístiko, animadó musikal, kolaboradó edukativo, trahadó riba grupo, resepshonista, kolaboradó di horeca, kolaboradó di benta, organisadó di evenementu,merkadeo, maneho bèrdè (groenbeheer) i mantenshon. Di e manera aki nos ta trese ekspertisio aden i e studiantenan tin un lugá kaminda nan por haña eksperensia i por praktiká ku loke nan a siña na skol.
Ehèmpelnan di stazje
- Skirbi plan di negoshi – studiante di Siensia empresarial (bedrijfskunde)
- Traha material edukativo – studiante di Formashon kultural sosial (CMV)
- Traha material di lès tokante patrimonio – studiante di Patrimonio
- Traha skema pa evenementu kultural - studiante di Organisashon di evenementu
- Diseñá ‘App’ pa e parke - studiante di Geo, Media i Diseño
- Diseñá espasio pafó di Mangazina di Rei – studiante di Diseño di paisahe
- Traha un módulo di familiarisashon (inwerkmodule) - studiante di Siensia edukativo (Opleidingskunde)
- Desaroyá instrumentonan pa trayekto di siña i traha - studiante di SPH
- Realisá investigashon tokante intenshon di bishita na parke – studiante di Matemátika apliká
“Na Mangazina di Rei tin un esfera di trabou dushi. Un tim ku sa kon traha huntu i tin plannan tremendo pa futuro. Pasobra tur trahadó ta embolbí den e plannan i desishonnan, nan ta traha ku kurason i alma pa e parke kultural. Tambe tabata agradabel traha ku e gruponan ménos previligiá. I pa mira kon kada persona riba su nivel por logra algu i por duna su kontribushon na komunidat.”
Mariangela Oleana
Studiante di 4 aña di Ekonomia empresarial na Hogeschool
Rotterdam – aprel-sèp 2013
“Mi tin mashá apresio pa e gerensia di Mangazina di Rei. Apesar di limitashonnan ku Boneiru tin di aber kuné nan ta duna shentisinkuenta porshento di nan mes pa hiba e Parke Kultural Mangazina di Rei na un siguiente nivel. Perseveransia, determinashon, kreatividat i partikularmente e plaser ku kua nan ta purba logra e meta aki a kondusí ku mi a haña mashá atmirashon pa e proyekto aki. Ademas nan a sa di inspirá mi i entusiasmá mi pa alkansá metanan i pa realisá soñonan.”Luc van Rossum
Studiante di aña 3 di Diseño di paisahe na Hogere Agrarische School Den Bosch
Hulanda – yanüari-aprel 2014
“Komo studiante hulandes mi por a mira kon ta traha den un kultura diferente. Mi tabatin hopi espasio pa hasi mi propio investigashon i pa desaroyá un programa edukativo. Representante di Reino a invitá tur alumno di grupo 8 pa bishitá e eksposishon di Mangazina di Rei. Mester a diseñá un programa i e tarea aki, den koperashon ku mi guia di stazje mi a tum’é riba mi. Nos a risibí mas ku 200 alumno i nan reakshon tabata hopi entusiasmá.
Mi ke gradisí tur mi koleganan di Mangazina di Rei pa e guia risibí durante di mi stazje.”Marieke van der Eerden
Studiante di aña 3 di Formashon Kultural Sosial na Hogeschool van Arnhem en Nijmegen
febrüari-yüli 2016
Photo credit: H. Christiaan-Quartel, Fundashon Mangazina di Rei
Boluntarionan
Boluntarionan ku ta yuda nos ku aktividatnan, promoshon i duna e muchanan i hóbennan lès. Nos ta okupá ku formulashon di un maneho atraktivo pa boluntario ku manual di instrukshon i entrenamentu korespondiente.Bo tambe ke duna un man komo boluntario?
Photo credit: H. Christiaan-Quartel, Fundashon Mangazina di Rei
Hende di edat
Semper Mangazina di Rei ta buska koperashon ku hendenan di edat ku ke trese nan konosementu i eksperensia dilanti. E grandinan no ke solamente konta tokante ántes di manera ku e tesoro di informashon aki ta keda protegá pa e no bai pèrdí, tambe e ta hopi útil pa siguiente generashonnan, pasobra hopi sabidoria históriko ta basá riba un manera mashá respetuoso di anda ku otro i ku naturalesa.Bo tambe ke kompartí bo konosementu ku e generashonnan mas hóben?


text:
Como un compania innovativo cu ta enfoca riba desaroyo continuo, SETAR ta aporta na varios programa pa nos hobennan durante aña. E biaha aki SETAR ta orguyoso di por aporta na e programa “Discover Your Potential” diseña pa Sra. Sharleen Tromp, specialmente pa studiantenan entre 17 y 20 aña di edad.
E meta di e programa aki ta pa stimula nos studiantenan pa descubri y desaroya nan potencial pa ta mas consciente di nan mes, compronde otro, crea caracter y compronde nan vocacion den bida. Studiantenan cu ta consciente di nan strenghts y siña con pa desaroyanan, ta bira mas sigur di nan mes, cual ta provee e motivacion pa enfrenta retonan nobo y logra excelencia. Esaki ta un tarea clave pa siña durante e añanan escolar.
E programa aki lo tuma luga di 2 pa 13 di augustus 2021 y lo ta completamente gratis. Cuponan si lo ta limita. SETAR ta invita tur studiante entre 17 y 20 aña interesa pa manda nan motivacion na sharleentromp@gmail.com y asina haya oportunidad di wordo selecta pa por participa.


text:
Partners
Inspeccion di Salud Aruba tin bon cooperacion cu diferente instancianan nacional y internacional.
Inspectie Volksgezondheid Sint Maarten
Cooperacion riba tereno di vigilancia y cumplimento di ley pa loke ta suministro di remedi, narcotica y cuido di salud.
Inspectie Gezondheidszorg en Jeugd
Cooperacion riba tereno di vigilancia y cumplimento di ley pa loke ta suministro di remedi, narcotica y cuido di salud.
Inspectie voor de Volksgezondheid Curaçao
Cooperacion riba tereno di vigilancia y cumplimento di ley pa loke ta suministro di remedi, narcotica y cuido di salud.
Openbaar Ministerie Aruba (OM)
Cooperacion riba tereno di hechonan penal. A base di e Ordenansa Nacional Calidad di Cuido (Landsverordening kwaliteit in de gezondheidszorg) IVA tin derechonan administrativo. Ministerio Publico ta keda responsabel pa aplicacion di ley ora ta trata hechonan penal riba tereno di calidad di cuido. IVA y Ministerio Publico tin un convenio di cooperacion y ta reuni periodicamente.
E Medisch Tuchtcollege Aruba ta trata kehonan tocante e cuido ricibi pa dunadonan di cuido. E ley disciplinario aki (tuchtrecht) tin como meta pa mantene e calidad di cuido riba un bon nivel.
Cooperacion riba tereno di importacion di remedi, narcotica y kimico cu ta resorta bou di e ’Chemisch Wapenverdrag’.
Cooperacion riba tereno di hechonan penal. Por ehempel remedinan ilegal, abuso di narcotica y falsificacion di receta. KPA ta duna asistencia na funcionarionan di supervision di IVA.
College ter beoordeling van Geneesmiddelen
Cooperacion riba tereno di registracion di remedi, efectonan secundario di remedi y recalls cu ta wordo bendi na Hulanda y Europa.
Organisation of the Prohibition of the Chemical Weapon (OPCW)
Cooperacion riba tereno di kimiconan cu ta resorta bou e ‘Chemish Wapenverdrag’. E Inspector di Remedi ta e Autoridad Nacional di e “Chemisch Wapenverdrag” y tin como tarea pa monitoria e importacion di kimico y e companianan cu ta procesa e kimiconan aki.
International Narcotics Controle Board (INCB)
Cooperacion riba tereno di monitoria narcotica, substancia psicotropica, y productonan kimico essencial pa preveni y/of limita e mal uzo di e productonan aki. Pais Aruba tin e deber pa raporta detayenan di importacion y exportacion na INCB. Tur aña Pais Aruba ta rekeri pa duna un estimacion di cada narcotica cu Pais Aruba lo bay uza.
Food and Drug Administration (FDA)
Cooperacion riba tereno di registracion di remedi, efectonan secundario di remedi y recalls di remedi y suplemento cu ta wordo bendi na Merca.
Directie Volksgezondheid Aruba (DVG)
Cooperacion riba diferente tereno pa loke ta cuido di salud. E tarea di DVG ta pa traha maneho y aplica ley y reglanan na bienestar di Salud Publico. IVA ta traha hunto cu por ehempel e seccion di Cuido di Nos Grandinan (DOZ), e seccion di Inspeccion di Alimento y Higiena y e seccion di Registracion di Cuido di Salud.


text:
Riba e página aki bo por haña informashon tokante kon Ministerio di Desaroyo Ekonómiko ta hinká den otro, ken ta e minister i kon pa yega na e produktonan ku e ministerio ta brinda.
Ministerio di Desaroyo Ekonómiko ta duna direkshon na un desaroyo ekonómiko duradero pa Kòrsou. E meta prinsipal ta promové un kalidat di bida haltu i próspero pa tur habitante di Kòrsou. E ministerio ta realisá esaki dor di efektivamente antisipá riba desaroyonan sosial i internashonal, duna servisio optimal i hiba un strategia profundo. E ministerio ta responsabel pa sostené e mundu di negoshi lokal, saka pèrmitnan nesesario i sostené kontaktonan internashonal pa asina atraé invershonistanan ku por sòru pa mas kupo di trabou.
Esaki ta un splikashon simpel di loke ta e kontenido di Kòrsou su Strategia Nashonal di
Esaki ta un resumen di logro i retonan ekonomiko ku nos a enkontra den aña 2018 i tambe plannan ku


text:
Ayera nos comicion Voortgezet Ouderschap a wordo confronta cu e tristo noticia di fayecimiento di sra Grace Maduro. Na bida sra Maduro tawata forma parti di nos comicion como consehera y liason di parti di corte di prome instancia, na momento cu e dos huesnan cu ta oficialmente parti di nos comicion no por tawata activamente presente na nos reunionan.
Pues sra Grace a join nos muy en especialmente pa yuda nos haci e contactonan den corte pa asina e Proyecto Landsverordening Voortgezet Ouderschap en Zorgvuldige Scheidingen sigui cana su caminda y logra yega parlamento.
Grace tawata un persona cu tawata para fervientemente pa derechonan di mucha, y proteccion di muchanan. Y ela reconoce den e Proyecto di Plan di Mayor Obligatorio e elemento preventivo di esaki, pa traha riba prevencion pa evita cu nos muchanan por yega di hañanan den situacionan vulnerable door di fortifica e structuranan familiar.
Nos di comicion Voortgezet Ouderschap kier desea famia di Grace y tur su amistadnan nos sentido di pesame. Aruba a perde un gran dama, un tremendo professional, un amiga di tur. Ta termina, Michella Steenvoorde – Laclé president di cie. Voortgezet Ouderschap Aruba


text:
Join nos pa yuda organisa nos bergruimte scout! Nos tin hopi trabou fun pa haci y nos mester di BO pa e bira un succes!
12 Boluntario falta ainda
Diasabra • 09:00 - 13:00
Patras di St. Aloysius y Sint Anna School. Pabao di veld di bala di United.
Noord
Noord
Pafo
13 / 25 Boluntario
5 Boluntarionan di bo organisacion
5 Boluntarionan di bo organisacion
Grupo San Dominico Noord
Sharlyn
Farro
5930834
Adelin
Trimon-Geerman
5648989
Participa cu e proyecto aki
1. Hasi nos "bergruimte"limpi y organisa esaki. Esaki ta encera saka tur nos materiaal nan afo, laba e container cu pressure water, benta tur cos cu nos no ta usa afo y hinka tur materiaal organisa bek den e container. 2. Traha steun di palo pa nos 3 labamano den nos baƱo Esaki ta encera pone 4 pia pa e labamano keda stevig y no kai mas. 3. Level nos container. Esaki ta encera hisa e container ariba y pone 2 blokki na cada skina pa e container keda waterpas bek. Door cu e bloke patras a gasta, e container a zak na e parti patras.


text:
Partisipantenan i treinernan ta mas ku kla pa inisio di KvK Academy!
Djamars anochi e treinernan i partisipantenan di KvK Academy a siña konosé otro den un seshon di ‘speeddate’. Durante e ‘speeddate’ akí e partisipantenan i treinernan por a siña konosé otro den un kòmbersashon informal i kòrtiku.
KvK Academy ta planiá pa kuminsá dia 31 di ougustùs ku e módulo ‘ Ken ta mi kliente’ kaminda. Ku e trayekto di KvK Academy Kámara di Komèrsio ta ferwagt di yuda e partisipantenan pa hasi nan chèns pa éksito mas grandi, pa medio di entre otro añadí abilidatnan di empresario na nan kapasidatnan. Di e manera akí Kámara di Komèrsio ke fortifiká ekonomia di Boneiru pa medio di ofresé empresarionan un chèns mas grandi pa ta eksitoso.
Pa mas informashon tokante KvK Academy, tuma kontakto ku nos via Bis@kvkbonaire.com òf +599 717 5595.


text:
Outoridat Kompetente
Sektor di Asuntunan Fiskal ta responsabel pa preparashon di maneho fiskal, pa legislashon fiskal i pa tratadonan di impuesto, konsulta tokante di areglonan fiskal internashonal i implementashon di e tratadonan aki.
Den e kuadro aki Minister di Finansa ta e outoridat kompetente na Kòrsou.
Den kuadro di ayudo internashonal den imponementu i kobransa di impuesto, minister a outorisá otro pa por aktua na su nòmber.
Aki bou por lesa un resumen di outoridatnan kompetente na Kòrsou.
- Runela I.L. Sillé, LL.M
Direktor di Asuntunan Fiskal
Outoridat ku mandato
- Saskia M. Stjeward, LL.M
Hefe di e Departamento di Belasting Direkto
Outoridat ku mandato
- Lisa L. Rodriguez, LL.M
Hefe di e Departamento di Belasting Indirekto
Outoridat ku mandato


text:
Busca Palabra
Encuesta
Download
Proyecto Scol Multilingual
Uzo di Papiamento
Aruba tin un idioma nacional y dos idioma oficial. Papiamento ta e idioma nacional y banda di Hulandes, Papiamento ta tambe e idioma oficial.
Papiamento y economia y comercio
Apesar cu Ingles ta un di e idiomanan principal den e sectornan aki, toch Papiamento ta keda un idioma di sosten pa progreso di e economia di Aruba y den comercio.
Papiamento y husticia
Nos leynan ta den idioma Hulandes y e casonan den corte te keda trata na Hulandes. Pero na momento cu p.e. un abogado Arubiano kier comunica e pueblo tocante un caso, e ta hacie na Papiamento. Otro ehempel ta cu ora un acusado of testigo tin cu duna cuenta den corte, hopi biaha e ta expresa na Papiamento.
Papiamento y religion
Religion tabata e prome area unda Papiamento a haya acogida. Nan tabata esnan prome cu a acerca e pueblo den Papiamento a traves di buki, scol, predicashi, cantica y mas. Te awe Papiamento ta keda e idioma cardinal den religion.
Papiamento y enseñansa
Prome cu e refineria Shell a yega Corsou, Papiamento tabata e lenga di instruccion den enseñansa na Aruba. Despues di varios decada, Papiamento a bolbe den scol. Actualmente Papiamento ta e idioma di sosten na momento di splica algo nobo. Papiamento ta como materia den enseñansa secundario y avansa (EPI). Papiamento ta tambe un materia di escogencia pa finalisacion di estudio secundario. Papiamento ta e lenga di instruccion den enseñansa special y preparatorio. Ademas tin un estudio di cuater aña di Bachelor Papiamento na IPA.
Papiamento y cultura
E idioma primordial pa cultura di Aruba ta keda Papiamento. Ora cu kier expresa un sentimento of kier duna un opinion of simplemente kier comunica un mensahe pa medio di canto of poesia, anto e idioma mas uza ta Papiamento.
Papiamento y gobierno
Papiamento ta presente den reunion y debatenan den parlamento. Tambe ora cu gobierno tin su rueda di prensa of kier comunica cu pueblo tocante nan trabounan, nan ta hacie den idioma Papiamento.
Papiamento y medio di comunicacion
Den e medionan di comunicacion aki na Aruba, Papiamento ta hunga un papel esencial. E corantnan, ATV, Tele Aruba y radionan ta comunica cu e pueblo di Aruba mayoria biaha na Papiamento.Scroll To Top


text:
ORANJESTAD, Aruba –10 juni 2021: Diasabra awo dia 12 di juni 2021 DVG lo ta vacunando un cantidad grandi di persona cu durante vacunathon edicion nr 2 a busca nan prome vacuna y tambe tur esnan cu a haña e prome vacuna mas cu 3 siman atras of riba dia 23 di mei. Esaki ta e motibo pakico diasabra awo dia 12 di juni Centro Libertador Betico Croes na Santa Cruz y Teresita Center na San- Nicolas lo ta habri atrobe durante henter dia for di 9:00 di mainta te cu 4:00 di atardi ‘non stop’.
DVG ta warda tur persona cu durante vacunathon edicion nr 2 a pasa busca nan prome vacuna, pa acudi atrobe pa busca nan di dos vacuna diasabra awo. Riba e dia aki tambe lo tin e posibilidad pa esnan cu ainda no a vacuna pa simplemente “walk In” y ricibi nan prome vacuna di Pfizer ainda.
Esnan cu por vacuna ta:
Cuidadanonan di 18 aña of mas
Hobennan di 16 of 17 aña cu condicion di salud
Hende muhe na estado of cu ta duna lech’i pecho
Cuidadano indocumenta cu estadia mas largo cu 6 luna riba Aruba
Cuidadano cu permiso di trabou, stage of asilo politico
Na e momentonan aki Aruba tin un total di 64.990 cuidadano ya caba vacuna cu ta representa mas cu 65% di nos cuidadanonan di 18 aña of mas. Mirando e reduccion drastico den casonan activo y e reduccion den e plamamento di e virus, DVG ta sigui haci yamado na esnan cu ainda no a vacuna por yama na number 280-0101 of registra via Aruba Health App of www.dvg.aw pa asina ricibi un cita pa vacuna.
E virus no a somenta, e tey y nos tin pa sigui lucha contra su transmision.


text:
For di 7’or y mey di mainta, sindicato SIMAR a ricibi su miembronan pa un reunion informativo riba un solo topico: Indexering. Tabata un gran cantidad di maestro cu tabata presente na e reunion cu a tuma luga den e edificio di SIMAR, cu a acudi na e yamada di e presidente di e sindicato Josephine Martilia-Albertus.
E sala tabata completamente yen, y mester a haci uzo den patio parti pafo, pa asina nan por a sigui e reunion y scucha palabra di e presidente di e sindicato y duna nan e informe riba e 3.6% di indexering cu ta pendiente di aña pasa caba.


text:
Geplaatst op 22 December 2017 dor di Ministerio Finansa
Na momentu ku a entregá e presupuesto di aña 2018 na parlamento dia 12 di september 2017, gobièrnu a trese dilanti ku via di un nota di kambio lo hinka e programa di gobernashon di 2017-2021. Den e nota di kambio, ku a wòrdu entrega djaluna dia 18 di desember na parlamento, e programa di gobernashon, ku ta hiba e título di ‘Ontplooien van Curaçaos potentieel’ a wordu prosesá. Promé ku e nota di kambio a yega parlamento esaki a wòrdu manda pa Raad van Advies i Cft dia 8 di novèmber ultimo pa nan duna nan konseho. Den e konseho di Cft a bini pa dilanti ku e presupuesto di Kòrsou di aña 2017 lo sera ku un défisit. E défisit aki, konforme di e lei finansiero di reino, mester wòrdu sania den e aña siguiente kual ta aña 2018. i pa kumpli ku esaki gobièrnu a hinka e akshonnan ku mester tuma lugá pa por sania e défisit den e nota di kambio aki.
Den e lunanan tras di lomba gobièrnu a traha hopi intensivo pa por yuda e ekonomia i sak’e for di e kaida ekonómiko ku e ta pasando aden. Gobièrnu a pone hopi atenshon na proyektonan ku ta yuda den kresementu ekonómiko. Por ehèmpel e efektonan positivo ku e trayekto di refineria, kuminsá traha riba hotèl nobo, proyektonan turístiko i mega pier, lo a trese ku ne.
Gobièrnu tabatin e speransa ku e proyektonan aki por tin efekto direkto òf indirekto riba e ekonomia, ku lo a trese e “boost” nesesario den nos ekonomia. Esaki lo tabata tin efekto mesora riba entrada di belasting lokual ku lo a yuda mitiga e défisit. E invershon nan hasi dor di gobièrnu no tabata sufisiente pa por a duna e “boost” nesesario pa e ekonomia por krese. E resultado ku e presupuesto di 2017 lo sera ku un défisit ta algu ku e gabinete aki no a premirá i tampoko no a tene kuenta ku ne. Dor di esaki gobièrnu a tuma algun paso pa por mitiga i kontrolá e gastunan di gobièrnu i tambe pone mas kontrol pa por haña e entrada ku gobièrnu a presupuestá. Un parti di e akshonnan aki lo no surgi efekto kompleto den aña 2017. Ta p’esei gobièrnu a tene kuenta ku un periodo di 3 aña kaminda ta bai kubri e défisit di 2017 i tambe pa strukturalmente hasi e gastunan di gobièrnu mas sostenibel.
Gobièrnu ta komprondé e nesesidat pa korigí e presupuesto. Kada minister ta responsabel pa su maneho di presupuesto. Banda di esaki Minister di finansa lo ehersé su tarea mas stringente dor di intensivá su maneho di “voorafgaand toezicht”. Riba término medio gobièrnu ta verwacht ku, e trayekto ku a kuminsá kaminda ta oumentá e kualidat i kantidat di e funkshonnan finansiero, lo duna su fruta.
Algun di e akshonnan ku gobièrnu ta bai tuma ta:
Den kuadro di oumento di efisiensia den e aparato públiko lo tuma akshon pa yega na un aparato gubernamental ideal. Esaki dor di implementa riba termino korto un proseso rigido di maneho di personal. No ta bai yena tur vakatura sin mas, pero mas bien ta bai konsentra i duna prioridat na yena funshonnan krítiko i na mes momentu baha gastu di konsultant. Tambe lo hiba un maneho pa mas tantu posibel laga amtenarnan ku no ta presta òf ku no ta prestá na e nivel desea keda remplasa i kaminda ta posibel pa laga nan pasa pa un funshon ku ta kuadrá mas ku nan abilidat.
Lo kontinuá ku e aserkamentu aki e añanan ku ta bin. Den 2018 e ekonomisashon struktural aspirá a base di un okupashon mas abou lo ser realisá efektivamente. E base pa ekonomisashon dor di realisá redukshon di formashon, lo ser fortifiká dor di kumplí estríktamente ku indikashonnan pa gratifikashon i overtaim.
Tambe pa loke ta trata uso di forsa laboral eksterno lo redusí esaki. No ta trata solamente uso di kònsultent, pero tambe ménos uso di personal eksterno i demas personal temporal. Bou di esaki tambe ta kai pa mengua mas tantu posibel uso di ámtenar ku a baha ku penshun.
Gobièrnu su afan ta pa riba término yega na un aparato públiko ku ta traha mas efisiente. Por yega na efisiensia gobiernu mester traha den direkshon di fortifikashon di maneho di servisionan di gobièrnu, implementashon di solushon den teknologia di informashon i komunikashon (ICT) i alohamentu efisiente.
Pa sostené e desaroyo aki diseño di e funshon di kompra sentralisá ta den man di Ministerio di Gobernashon, Planifikashon i Servisio. Ya kaba a pasa pa kompra sentralisá di outonan di servisio ku un kontrakto di mantenshon pa 3 aña i kompra kolektivo di artikulo doméstiko. Tambe lo analisá proseduranan pa eliminá proseduranan inesesario i simplifiká proseso di outomatisashon. Ta spera ku tur dos aspekto por sòru pa yega na un maneho struktural di gastu di e aparato públiko.
Un posibilidat ta di baha e gastunan di interes riba e presupuesto. Esaki di akuerdo ku lokual Raad van Advies a kosehá (kenmerk RvA no. RA/37-16-LV di 24 di ougùstùs 2016). Esaki ta posibel dor di refinansiá e fiansa nan (obligatie lening) ku gobièrnu a hasi serka Hulanda den aña 2010.
E tasa di interes ku tin di paga pa e fiansanan aki ta di 3,1 porshento. Kaminda e fiansa di e aña aki su tasa di interes ta 1,1 porshento. A base di e tasa di interes por spar den 2018 alrededor di 7 mion florin, kual por subi te na un suma di 15 mion florin entrante 2019. Ekonomisashon riba karga di interes lo tin un efekto positivo riba tantu e presupuesto komo e reservá di divisa.
Den 2018, a base di un vishon desaroyá i fihá, lo implementá un maneho integral dirigí riba resultado i un struktura di ehekushon fuerte di término korto i largu. E struktura aki tin ku karakterisá su mes dor di koperashon entre gobièrnu, Organisashonnan No Gubernamental(NGO), i gruponan di interes (inkluso e grupo di foko mes) hasiendo uso di konosimiento eksistente i nobo, eksperensia i inisiativa paden i pafo di Kòrsou. Esaki mester kondusí na alkansá efisiensia ku konsekuensia ku ta krea mas espasio finansiero.
Tin potensial pa un kresementu ekonómiko relativamente grandi. Sinembargo mester traha na redukshon di “redtape” i krea kondishon adekuá. E “senario optimista’ for di e anekso ta realístiko mirando e máksimo ku lo mester realisá den 2018 teniendo kuenta ku okupashon di e ministerionan i e paro na obligashonnan finansiero.
Por konkluí ku un kresementu ekonómiko entre 0.2% i 1.1% di e Produkto Interno Bruto ta duna un bon refleho di e kresemento ku por spera den 2018.
P’esei, den e Nota di Kambio a tene kuenta ku un suma di NAf 11.7 mion mas na entrada a base di kresementu ekonómiko.
Un di e puntonan esensial pa loke ta trata e “Niet –belastingopbrengsten” ta ku gobièrnu no ta kobra pa tur servisio manera lei ta preskribí. Esaki ta nifiká ku gobièrnu ta keda sin haña e entradanan ku e tin derecho riba dje. Ta p’esei kada ministerio tin ku inventarisá i hasi un estudio di tur nan “Niet-Belastingopbrengsten”. A base di esaki mester kuminsá kobra i si ta nesesario hasi ahuste riba e tarifanan. Gobièrnu ta antisipá ku entrante di aña 2019 lo haña adishonal 10 mion pa aña.
Tarea di kada gobiernu responsabel ta di entrega presupuesto na Parlamento konforme lei i reglanan stipula. Gabinete Pisas a prepara presupuesto 2018 i gabinete Rhuggenaath a hasi entrega di e presupuesto konforme lei na presidente di parlamentu na apertura di aña Parlamentario dia 12 di september 2018. Base di e presupuesto aki tabata presupuesto 2017.
E presupuesto 2018 kual a keda entrega no tabata refleha e akuerdo i programa di gobernashon di Gabinete Rhuggenaath.
Despues di esaki gobiernu a traha riba un prome nota di kambio pa inklui e programa Desaroyo di Korsou su Potensial di gabinete Rhuggenaath. Pero, ku un petishon estrikto pa esaki ta“Budget-neutraal”. E nota di kambio a keda entrega na RvA i Cft dia 8 di November.
Cft den su karta di dia 22 di november a hasi su repotahe riba e Nota van Wijziging i indika ku e nota di kambio tin un refleho akeduado di prioridatnan di 2018 inklui den e presupuesto 2018. Na mes momento Cft a duna su opinión riba e UR3 i mustra gobiernu ku a base di e resultado realisa di presupuesto 2017 te ku fin di september 2017 ta rekomendabel pa adapta e presupuesto 2018 i asina kuminsa tuma akshon pa atende ku e defisit pronostika di ana 2017. Di otro un banda RvA a hasi entrega di su opservashonnan nan den karta di dia 6 di desember 2017.
Gabinete Rhuggenaath na un manera responsabel a tuma su tempu pa inklui e opservashonnan di tantu RvA dia 6 di desember komo puntonan ku Cft a indika den e nota di kambio pa demostra e seriedat ku Gabinete Rhuggenaath i su determinashon pa hiba un maneho di finansa publiko salu. Kontesta di gobiernu riba karta di Cft a sali dia 14 di desember. E nota di kambio a keda entrega 3 dia prome ku tratamentu di presupuesto 2018, esta djaluna dia 18 di desember na parlamentu.
E kambionan prinsipal ta un redukshon di e presupuesto ku un suma di 14.2 mion florin riba gewone dienst pa asina yuda krea espasio pa atende ku parti di e defisit di presupuesto 2017.
Pa lokual ta trata kapitaaldienst e monto entrega di 136 mion a keda adapta den nota di kambio ku 2 bion. E suma aki ta simpel refinansiamentu di bono nan di gobiernu na un tasa di interés mas abou.
Nos a tuma nota di karta nan di frakshon nan di MFK i KDNT indikando ku nan lo ta ousente na tratamentu di e lei di mas haltu i importante di nos Pais, esta Presupuesto. E argumentashon ta pa motibu ku e nota di kambio a yega parlamentu demasiado laat i ku 3 dia no ta sufisiente pa nan por revisa e nota di kambio i debati na un manera efektivo ku Gobiernu según e dos frakshon nan.
“Het kan verkeren”.
Na aña 2011 Gabinete Schotte durante pleno tratamentu di presupuesto 2012 a presenta Nota di Kambio “staande de vergadering”. A skors e reunión pa miembronan tuma nota di e nota di kambio i después a kontinua ku tratamentu di presupuesto 2012.
Gabinete Rhuggenaath a presenta nota di kambio 3 dia prome ku tratamentu di Presupuesto 2018 i frakshonnan di MFK i KDNT ta konsidera 3 dia muchu tiki pa por prepara pa debati. Ra,ra,ra
Gabinete Rhuggenaath ta rekonose ku nos ta pasando den tempunan difisil. No ta gabinete Rhuggenaath a krea e situashon aki, pero nos no ta bek i ta para firme i asumi nos responsabilidat. Tin hopi reto, promesa i propositonan. Kada minister di gabinete Rhuggenaath ta konbensi ku tin speransa i tin miho tempu na kaminda.
Kada ministernan di Gabinete Rhuggenaath ta disidido pa hasi tur lokual ta na nan alkanse pa krea e kondishonnan nesesario pa ekonomia por krese i asina kombati pobresa na un manera digno.
Gabinete Rhuggenaath den e periodo di gobernashon nos dilanti di 2017 – 2021 ta bai logra trese bienestar pa pueblo di Korsou i desaroya e potensial di Korsou.
Minister Hensley Koeiman ta trahando riba un pakete di leinan sosial/laboral na bienestar di e klase trahado.
Minister Steven Martina ta konsentra riba inveshon principal den sektor di turismo i eliminashon di redtape, i baha “cost of doing business”.
Minister Armin Konket ta dunando atenshon na aparato publiko i ta duna importancia/prioridat na outomatisashon di aparato i servisio publiko.Minister Suzy Camelia Romer ta atende medio ambiente i salubridat ku seriedat i ta traha riba empuhe di ekonomia via di seKtor agrario, peska i krio di bestia ku tin hopi potensial.
Minister Zita Jesus Leito ta sigui pone ordu den urbanisashon i planifikashon i pronto tin proyekto di bibienda pa pueblo i kontinuashon di kasnan na Wechi. Maksimo esfuerzo lo keda hasi pa riba tereno di aviashon nos bolbe bek na kategoria 1.
Minister Quincy Girigorie ta atakando e fenómeno di kriminalidat i mas blou riba kaya ta un di e prioridatnan.
Minister Merrylin Alcala Walle, no opstante ku fondo limita ta duna enseñansa prioridat i tur kolega minister lo perkura kaminda mester fondo adishonal pa garantisa bon nivel di nos enseñanza i tambe kumpli mas tantu posible na mehora kondishonnan pa maestro i maestra nan.
Minister di Finansa lo bin ku leinan fiskal pa duna empuhe na nos ekonomia i tambe pronto lo bin ku revisión di hinter nos sistema di impuesto.
Nos prome minister Sr. Eugene Rhuggenaath ta na kabes i ta duna guía na e totalidat na un manera serio i profeshonal. Komo responsabel pa e kartera di Refineria mi por garantisa nos pueblo ku tur esfuerso ta wordu hasi pa garantisa kontinuashon di refinashon komo un di e pilar nan ekonomiko importante ku of sin GZE.
Pueblo di Korsou tin speransa i bienestar ta na kaminda i nos Kas di Korsou na Hulanda tambe ta sostene hinter e desaroyonan positivo aki.


text:
A.T.A. Europa a ricibi e noticia grato cu e agencia VING di Suecia a pone Aruba riba nan itinerario pa e temporada di winter 2022/2023. E vuelo inaugural, directo entre e capital Stockholm y Aruba, ta programa pa dia 24 di november 2022, y lo tin un buelo cada dos siman.
Aruba Tourism Authority (A.T.A.) ta contento cu e decision di parti di Nordic Leisure Travel Group AB, cu a wordo anuncia dia 17 di november pa e compania durante di e lansamento di nan itinerario pa winter 2022/2023 cu un total di 9 vuelo. Ta calcula cu nos isla lo ricibi 3.357 bishitante for di Suecia cu VING durante di e temporada di cuater luna. E ultimo vuelo ta programa pa dia 16 di maart, 2023.
“Demanda pa Aruba for di e mercado Europeo ta creciendo y e vuelo directo for di Suecia ta parti di e strategia pa sigui diversifica e flujo di turismo pa Aruba,” Tirso Tromp, Area Director A.T.A. Europa a splica. El a agrega, “Despues di un ausencia di dos aña VING a dicidi cu nan kier bolbe Aruba. Esaki ta debi na e hecho cu den pasado nos isla semper tabata un di e destinacionnan miho bendi y, ademas, e evaluacionnan di nan clientenan despues cu nan bishita ta hopi faborabel, semper a conta cu e gradonan di aprobacion y satisfaccion mas halto.”
Claes Pellvik, Head of Communication pa Nordic Travel Leisure Group AB a expresa: “Nordic Leisure Travel Group ta contento pa bolbe Aruba atrobe cu vuelonan “non-stop” entre Stockholm y Aruba pa e temporada di winter 2022/2023, particularmente pasobra e feedback di nos clientenan pa cu nos programa di Aruba semper tabata excelente. Nos ta wak Aruba como un destinacion cu ta posiciona perfecto pa futuro, cu su enfoke riba bienestar, sostenibilidad, su naturalesa fantastico, ofertanan di productonan hotelero fantastico y su hospitalidad fabuloso.”
Representantenan di e compania a laga sa cu e intencion tabata pa cuminsa bula pa Aruba na 2022 prome cu e fecha menciona, pero nan kier a warda pa e entrega di nan Airbus nobo di parti di Boeing pa efectua e vuelonan cu e avion aki.
A.T.A. ta sumamente contento cu VING lo bula pa Aruba cu un Airbus A330-900neo nobo nobo cu 373 stoel den 3 categoria. E avion aki ta haci uzo di menos combustibel y ta aporta na sostenibilidad, algo cu ta hopi importante pa A.T.A. y Aruba. Claes Pellvik a conclui: “Loke ta nobo ta cu nos lo bula e vuelonan aki cu e Airbus A330-900neo di nos mesun Sunclass Airlines. E avion “state of the art” tin un emision reduci di CO2 di 23%, y ademas ta provee un miho experiencia pa e pasahero.”


text:
Diadomingo pasa di 11:30 anochi alarma a keda bati pa e restaurant amuse situa na Bucutiweg unda e ta completamente...Read more
Diasabra den careda di 4 or atardi pafo di cas di cultura algun hoben a enfrenta otro y aki un...Read more
Diasabra anochi riba e caminda di Shaba net banda di napa a sosode un accidente unda un auto a dal...Read more
Diario Tv transmitiendo e Festival di Tumberito 2019 den Harbor Arena. Un festival cu basta participante hoben. Click na e...Read more
Willemstad Curacao: Caso sumario den Corte na Curacao entre intercaribbean a trata contra insel air pa kita e beslag cu...Read more
Tur aña e organisacion Don Flip ta haci evento riba Plaza Deto Varis na Casariba. E aña aki un biha...Read more
Diamars anochi durante un entrevista cu masnoticia.com Jayson Geerman a duna di conoce pa loke ta the revival of palo...Read more


text:
Desde su establecimento na 2017, Fundacion Salud Mental Aruba Respaldo ta enfoca pa brinda cuido di salud mental di calidad y moderno na su clientenan. Respaldo dus ta continuamente enbusca di maneranan pa maneha su recursonan mas miho y eficiente posibel. Pa por logra e metanan di e organisacion diferente cambio tanto paden y pafo di e organisacion a y ta tumando luga. Entre otro, cantidad di clientenan cu ta wordo atendi anualmente, forma di duna servicio, colaboracion cu diferente partner y mas.
Un di e cambionan mas recien ta e paso grandi cu Respaldo a tuma den su infrastructura di tecnologia, informacion y comunicacion. Aki a uni forsa cu Aruba su proveedor mas grandi di servicionan di telecomunicacion esta Setar N.V.
Setar N.V. lo ta encarga pa monitor e infrastructura den un forma sigur y eficaz pa asina e organisacion por duna servicio di aun mas calidad y di un manera mas eficiente na tur su clientenan. Esaki ta un logro grandi pa e organisacion y sigur un momento pa celebra. Pe e motibo aki diahuebs 1 di juli den oranan di mainta representantenan di Setar N.V. y empleadonan di Respaldo a bini hunto pa celebra e colaboracion aki. Respaldo ta masha contento cu e servicio cu Setar N.V. ya caba ta brindando y ta premira un colaboracion excelente hunto.


text:
Desde dialuna 1 di November 2021 Departamento di Labor y Investigacion (DAO), Oficina Central di Estadistica (CBS) y Centrale Bank di Aruba (CBA) a cuminsa cu e di diesun (11) Encuesta di Forsa Laboral (EFL 2021). E EFL 2021 ta tuma lugar den forma digital y via telefoon y ta wordo ehecuta na un forma similar na Censo 2020. Pa e EFL 2021 a escohe un muestra di adresnan reparti riba henter Aruba cu a participa na Censo 2020 y cu a indica cu nan lo kier sigui traha hunto cu CBS pa futuro investigacionnan.
Participantenan a ricibi dialuna ultimo (1 november) un e-mail cu un link pa yena e cuestionario online, for di CBS unda tambe ta duna mas splicacion riba e investigacion. Nos ta pidi encarecidamente na tur esnan cu a yena nan e-mail durante Census 2020, pa controla nan e-mail, tambe den junk mail, pa verifica si nan a ricibi un e-mail di CBS. E e-mail a wordo manda for di This email address is being protected from spambots. You need JavaScript enabled to view it. .
E cuestionario ta facil pa yena. Click riba e link den e e-mail y esaki ta habri y or cuminsa contesta e preguntanan. No lubida na final pa click riba e sign di FINISH pa asina e formulario wordo entrega digital. Na tur esnan cu tin pregunta, of tin duda den kico pa contesta na algun pregunta, of esnan cu ta desea di haña un yudansa pa yena e cuestionario, por yama: 524 7400 (lo yama bo persona bek!) of manda un e-mail na: This email address is being protected from spambots. You need JavaScript enabled to view it. .
Personanan cu durante di Censo 2020 a indica cu nan kier coopera cu investigacionnan cu CBS pero no tabata tin un e-mail, lo wordo yama pa yena e encuesta via telefon. E encuesta mester wordo yena pa tur persona den e hogar. Esnan di 15 aña bay ariba lo haya preguntanan relata na educacion, labor y entrada segun principionan di e Organisacion Internacional di Labor (ILO) ya cu nan ta wordo considera como parti di e forsa laboral di un pais.
E team di LFS2021 ta telefonicamente disponibel pa contesta cualkier pregunta cu tin, y tambe nan por asisti den e yenamento di e cuestionario. Nan lo ta disponibel di dialuna pa diabierna for di 8:00am – 12:00pm y di 2:00pm pa 8:00pm, den weekend for di 12:00pm pa 06:00pm na number di telefon: 524 7400 (puntra pa e team di EFL 2021). Si yama y e liña ta ocupa, sigui haci intento pa haya un persona na liña. Tambe por manda un e-mail na: This email address is being protected from spambots. You need JavaScript enabled to view it. cu bo preguntanan, of pa solicita pa un cita pa yena e cuestionario via telefon.
E EFL 2021 tin como meta pa forma un imagen actual y completo di e mercado laboral di Aruba. Pa medio di e informacion compila tambe lo determina otro caracteristicanan y indicadornan importante di e mercado laboral cu ta necesario pa un analisis mas profundo di e mercado laboral, manera e.o. e grado di participacion y e nivel di educacion di esnan emplea, esnan no emplea y esnan cu no ta activo riba e mercado laboral.
Privacidad
Tur informacion lo wordo procesa anonimo y lo ser publica solamente den forma agrega. E privacidad di cada paersona y hogar ta wordo garantisa pa DAO, CBS y CBA. Nos ta gradici bo persona di antemano pa bo participacion na e EFL 2021. Pa mas informacion riba e Encuesta di Forsa Laboral 2021, bo por tuma contacto cu nos libremente na number di telefon 524 7400.
Cuminsando 1 di November te cu 28 november 2021 Departamento di Labor y Investigacion (DAO), Oficina Central di Estadistica (CBS) y Centrale Bank di Aruba (CBA) lo tene e di diesun (11) Encuesta di Forsa Laboral (EFL 2021). E EFL 2021 tin como meta pa forma un imagen actual y completo di e mercado laboral di Aruba. Un meta importante di e EFL 2021 ta e midimento di e cifra di desempleo pa Aruba. Pa medio di e informacion compila tambe lo determina otro caracteristicanan y indicadornan importante di e mercado laboral cu ta necesario pa un analisis mas profundo di e mercado laboral, manera e.o. e grado di participacion y e nivel di educacion di e trahadornan. E datos y e tendecianan señala lo sirbi esnan cu ta stipula maneho, gobernantenan, investigadornan y empresarionan pa nan mehora y rafina nan maneho pa cu e mercado laboral.
EFL 2021 lo bay wordo haci digitalmente y telefonicamente y lo wordo ehecuta na un forma similar na Censo 2020. Pa e EFL 2021 a escohe un muestra di adresnan reparti riba henter Aruba cu a participa na Censo 2020 y cu a indica cu nan lo kier sigui traha hunto cu CBS pa futuro investigacionnan. E grupo aki lo bay ricibi e siman aki un e-mail for di CBS cu lo contene mas informacion di e investigacion. Riba dia 1 di November 2021 nan lo ricibi e link pa yena e cuestionario online. Den e cuestionario lo puntra cierto informacion basico pa tur persona den e hogar, pero mayoria di e preguntanan lo wordo puntra solamente pa esnan di 15 aña bay ariba ya cu segun principionan di e Organisacion Internacional di Labor (ILO) nan ta wordo considera como parti di e forsa laboral di un pais. Mester enfatisa cu e ta sumamente importante pa tur persona di 15 aña of mas cu wordo aserca pa yena e cuestionario pa medio di un e-mail of via telefoon, coopera pa yena e cuestionario completo. E Encuesta di Forsa Laboral ta wordo ehecuta pa haya mas informacion di e estado di empleo di tur persona 15 aña bay ariba, sea nan ta emplea, no emplea of no activo riba e mercado laboral.
Lo bay tin persona telefonicamente disponibel pa contesta cualkier pregunta cu tin, y tambe nan por asisti den e yenamento di e cuestionario. Nan lo ta disponibel di dialuna pa diabierna for di 8:00am – 12:00pm y di 2:00pm pa 8:00pm, den weekend for di 12:00pm pa 06:00pm na number di telefon: 5247433 (puntra pa e team di EFL 2021). Si yama y e liña ta ocupa, sigui haci intento pa haya un persona na liña. Tambe por manda un email na (LFS2021@cbs.aw) cu bo preguntanan, of pa solicita pa un cita pa yena e cuestionario via telefon.
Tur informacion lo ser procesa anonimamente y lo ser publica solamente den forma agrega. Bo privacidad ta ser garantisa pa DAO, CBS y CBA.
Bo informacion lo contribui na mehora e bista riba desaroyonan riba e mercado laboral di Aruba. Pesey bo participacion na e EFL 2021 ta esencial.
Nos ta gradicibo di antemano pa bo participacion na e EFL 2021. Pa mas informacion riba e Encuesta di Forsa Laboral 2021, bo por tuma contacto cu nos libremente desde 1 di november na number di telefon 524 7433.
Klik op Overzicht uitzendvergunning.
Entrante 1 di september 2021 e regulacion tocante ‘beslag’ riba e salario di empleado door di su dunado di trabou, pa motibo cu e empleado debe placa na un tercera persona of compania, ta como lo siguiente:
A. Si un empleado tin un salario riba Afl. 50.000 bruto pa aña por pone ‘beslag’ riba su salario te cu un maximo di 33% di e salario netto.
Por ilustra e regla aki cu e siguiente ehempel:
Un empleado tin un salario di Afl. 4.500 bruto pa luna (Afl. 54.000 pa aña) cu ta cu mas o menos Afl. 4.000 netto. Por pone ‘beslag’ riba su salario netto te cu Afl. 1.320. E empleado ta keda cu Afl. 2.680 despues di ‘beslag’.
B. Si un empleado tin un salario te cu Afl. 50.000 bruto pa aña por pone ‘beslag’ riba su salario te cu un maximo di 25% di e salario netto. Sinembargo e empleado semper mester keda cu 90% di e salario minimo netto.
(E salario minimo actual ta Afl. 1.815,35 pa luna. Despues di kita e primanan di AOV/AWW y AZV etc. e empleado ta keda cu un salario netto di Afl. 1.700).
Por ilustra e regla aki cu e siguiente ehempelnan:
(Tene na cuenta cu e salarionan menciona no ta refleha e salario exacto di un empleado, pero ta wordo uza solamente cu e meta pa ilustra con mester calcula e ‘beslag’ maximo.
E compania su HR y payroll master lo mester calcula e sumanan exacto pa cada empleado y esaki ta wordo calcula a base di e salario anual).
Scenario 1
Un empleado ta gana salario minimo cu ta Afl. 1.815,35 bruto pa luna (Afl. 21.785 pa aña), cu ta mas o menos Afl. 1.700 netto. Por pone ‘beslag’ riba su salario te cu maximo Afl. 170 pa luna (cu ta 10% di e salario netto). Esaki kiermen cu Afl. 1.530 mester keda ‘beslagvrij’.
Scenario 2
Un empleado tin un salario bruto di Afl. 2.000 pa luna (Afl. 24.000 pa aña), cu ta mas o menos Afl. 1.800 netto. Kitando Afl. 1.530, cu ta 90% di e salario minimo netto cu semper mester keda ‘beslagvrij’, por pone ‘beslag’ riba e restante completo di Afl. 270 (Afl. 1.800 - Afl. 1.530). Esaki pasobra den e scenario aki e suma di ‘beslag’ eigenlijk lo mester ta Afl. 450 (cu ta 25% di Afl. 1.800).
Pa e salarionan net riba salario minimo te cu un salario menos cu Afl. 2.040 netto pa luna no por aplica 25% completo pa ‘beslag’, sino e empleado no ta keda cu 90% di e salario minimo netto.
Scenario 3
Un empleado tin un salario bruto di Afl. 3.000 pa luna (Afl. 36.000 pa aña), cu ta mas o menos Afl. 2.700 netto. Mester kita Afl. 1.530, cu ta 90% di e salario minimo netto cu semper mester keda ‘beslagvrij’ di cual e restante ta Afl. 1.170 (Afl. 2.700 – Afl. 1.530).
Den e scenario aki por pone ‘beslag’ riba e salario te cu maximo
Afl. 675 (cu ta 25% di Afl. 2.700). E empleado ta keda cu Afl. 2.025 despues di ‘beslag’.
Departamento di Labor & Investigacion ta pidi tur trahado y principalmente dunadonan di trabou pa tene bon na cuenta e informacion aki. Pa pregunta por yama nos na
523-7720 of manda nos un email na: This email address is being protected from spambots. You need JavaScript enabled to view it. . Tambe por sigui nos riba www.daoaruba.com of riba nos pagina di Facebook: Directie Arbeid en Onderzoek.


text:
Mescos cu diferente otro camindanan, Bernhardstraat ta un verkeersader hopi importante pa Aruba. Ora bo yega na crusada menciona bo ta mira Carnival Village cu varios kiosknan colorido, masha gezellig riba un diabierna anochi. Loke ta menos gezellig ta exactamente e crusada aki, Bernhardstraat-Lagoweg. E problema ta cu ora bo ta yega e crusada biniendo di pabou, e trafico cu ta bin di Zuid/bo man drechi/Lagoweg no por mirabo yega. Esaki ta door e manera con Bernhardstraat ta draai den un bocht y tambe edificionan bandi caminda. Automobilista, motorciclista, bais cu ta subi e crusada biniendo for di Lagoweg cada biaha di nobo ta haci esaki puro dependiendo riba suerte cu no tin un auto ta biniendo di pabou.
Ami mes, cu hasta a ricibi un rijopleiding special pa polis, no ta bai stret ora mi yega na e crusada ey pa subi verlengde Lagoweg y sigur lo no bira bay abou riba Bernhardstraat. Simplemente ta demasiado peligroso. Mescos cu hopi hende ami ta bira bay ariba, pasa ful rond pa por yega Pastoor Hendrikstraat of pa yega bek riba Bernhardstraat.
Imaginabo e temor un persona cu a caba di haal su rijbewijs lo sinti pa subi e crusada aki, of un persona di edad halto, nos grandinan cu nos ta dunando un extra atencion e luna aki. Of juist al contrario, hendenan cu ta tuma e situacion mucho suave, no ta duna preferencia, tin pura pa subi e crusada. Esakinan ta resulta den accidente cu daño na vehiculonan, curanan di cas y iglesia. Lastimamente frecuentemente sa tin lesionnan fisico. Esaki ta trece gasto pa tur esnan envolvi, gastonan innecesario riba nos sistema di salubridad cu nos tur ta paga pe. Habitantenan rond e crusada cada biaha ta haya un susto ora di tende auto ta lastra brake, ora tin dalmento, ora crusada ta sera atrobe pa polis y ambulance por traha.
Pesey basa riba e hechonan menciona akiriba, ayera mi a tuma e oportunidad den sala di parlamento pa presenta un mocion pa construi un rotonde na e crusada Bernhardstraat-Lagoweg. E mocion aki no ta solamente un deseo cu ami tin, pero cu full pueblo di San Nicolaas ta carga y mi ta orguyoso y contento cu e mocion aki a wordo aproba unanimamente.


text:
KRALENDIJK – Riba e pregunta si ‘El Libertador’ Simon Bolivar e dianan aki no ta bòltu den su tumba, Claudia Noriega ta kontestá: “kómpolaga!” E boluntario di e asosiashon di interes VENEX Boneiru sa masha bon ken e luchadó famoso pa independensia suramerikano ta.
Na Boneiru tambe ta kolektá artíkulo di ousilio i remedi pa Venezuela. Tur kos ku kolektá mester bai e hub na Kòrsou. E presidente interino di Venezuela Juan Guaidó djasabra a spera di risibí e promé artíkulonan di ayudo, pero presidente Nicolas Maduro a sera frontera pa evitá esaki.
Remedi karu
Un gran parti di Noriega su famia ta biba na Caracas, entre nan su mama i tantanan. P’e ta doloroso pa tende ku un famia tin keintura òf un infekshon i no por haña algu pa pasa doló òf antibiótika.
Ronald A. Muyden den kombersashon ku Claudia Noriega
“Mi suegu un dia tabatin mester di remedi pa baha preshon. No por a haña esaki niun kaminda. Nos a manda poko for di Boneiru. Miéntras ku riba su edat haltu e mester tuma un remedi asina tur dia. Binti aña pasá tabata normal ku bo por a haña algu asina na botika na Venezuela. El a bira algu eksklusivo.”
E venesolano ta mustra un papel basá riba e balor ofishal di dòler di gobièrnu venesolano DICOM di 14 di febrüari último. “E ta masha karu na Venezuela. Miéntras e suèldo mínimo ta 5.45 dòler.” Segun e lista un kaha di kos pa pasa doló so ta kosta 16,90 dòler kaba. Antibiótika ta 28.80 dòler.
E estatua di Simon Bolivar na Playa ta mustra bandoná. E venesolano Bolívar den siglo 18 tabata ‘El Libertador’ di Venezuela, Colombia, Ecuador, Panama, Peru i fundadó di Bolivia. Algun meter mas leu na Wilhelminaplein tin un grupo chikí di hende pará. Muzik venesolano ta zona.
Tras di un di e dos mesanan na Wilhelminaplein tin diferente boluntario pa bende T-shirt. Ku e ganashi ta kumpra artíkulo di ousilio. Na e otro, tapá ku un bandera venesolano, tin produkto manera kuminda di baby, ariña di funchi, ariña di pan i suku. Hende ta bini i bai. Un hòmber ta trese dos saku di plèstik blanku yen di produkto. “Pa yuda e hendenan na Venezuela.” E ta kuminsá yora. Un boluntario ta tuma entre otro e papel di wc, zeta dushi i e blekinan. “Su famia ta biba na Venezuela i p’esei e ta emoshoná”, e ta bisa poko poko.
E intenshon di Guaidó tabata pa risibí e promé artíkulonan di ousilio riba 23 di febrüari, dia di libertat. Esei no a logra. Te dia di awe no a logra pa hiba artíkulo di ousilio Venezuela.


text: Diaranzon atardi laat a drenta informe di cu un persona lo a pone fin na su bida den un cuarto na un cas na Siribana, mesora a dirigi tanto polis como ambulans na e sitio. Na yegada di e patruya a bin encontra e curpa colga den un cuarto patras di e cas y a bati alarma pidiendo presencia di tur autoridad competente. Na yegada di e ambulans a nota cu ya nada por a ser haci y a pidi pa un dokter presenta. Tambe a pidi pa slachtofferhulp presenta. Pa 7:40 pm dokter Texier a constata morto di Jeanrald N. Geerman naci na Aruba 7 di mei 1990. Na famianan di e fayecido ta bay nos mas sincero palabranan di condolencia.


text:
Aruba
Jeanpierre Croes a keda gara den mondi na San Fuego
Despues di varios dia cu ta buscando JeanPierre Croes cu tin San Fuego y e area terorisa unda te hasta habitantenan ta informa unda e ta cana diabierna mainta patruya di Santa Cruz den un forma tactico a bay busk’e.
A drenta mondi y vigila JeanPierre y asina a pone man riba dje y bay cun’e warda di Polis unda recherche encarga cu ladronicia tabata warde pa interogacion cuminsa.
Yegada di Jean Pierre Croes na warda di Polis.
E no ta un persona desconoci pa husticia.


text: KRALENDIJK – Den luna di aprel fundashon Boneiru limpi i bunita den koperashon ku Selibon N.V. lo organisá un akshon di limpiesa “Clean up Drive Through”, un luna kompletu. E akshon di limpiesa akí lo bai tuma lugá den siman i tambe den wikènt. Apesar ku e pandemia di Covid-19 ta asotando nos komunidat, nos no ke laga esaki ta un opstákulo den nos kaminda pa sigui ku nos trabou di tene Boneiru limpi, bunita i mantené un medioambiente limpi i sano pa nos komunidat.Naturalmente nos lo mester mantené nos mes na e reglanan básiko di prekoushon stipulá dor di Entidat Públiko Boneiru. Nos enfatisá e pueblo di Rincon pa por fabor mantené distansha sosial di 1.5 meter, bisti tapaboka ora bin depositá bo shushi den e bakinan disponibel.Nos ta kuminsá pone énfasis riba e bario di Rincon. E bakinan di shushi lo ta situá na areanan stratégiko den Rincon Nort i Rincon Suit pa e “clean up drive through”. Lo bai konsentrá riba e shushi gròf i shushi di kurá manera yerba, palu i blachi.Tambe nos lo brinda den un forma aktrativo e servisio di limpiesa di terenonan privá den e bario di Rincon. Nos lo ofresé e servisio di rekohementu di shushi elektrodoméstiko manera wasmashin i stòf den e luna di aprel.E dos servisio nan menshoná ku ta limpiamentu di tereno i rekohementu di shushi elektrodoméstiko na kas lo mester wòrdu registrá via nos medionan di kontakto ku ta balie@selibon.com òf na telefòn: 7178159. Tambe por tene kontakto direktamente ku e Embahador di e bario di Rincon ku ta Jenny Coffie i tambe e miembronan di Fundashon Boneiru Limpi i Bunita.Nos ke konsientisá e pueblo di Boneiru pa tuma e tempu di krisis aki pa sigui mantené nos mediomambiente limpi i bunita pa asina nos sòru pa un forma di bida saludabel i seif.